c: text/html

text:
Siere di serbeseria Amstel dékada pasá despues di mas ku 50 aña di eksistensia riba nos isla a kousa hopi konsternashon. E serbeseria a hasi algun fayo gerensial-stratégiko ku a debilitá su posishon ku konsekuensia ku su doño prinsipal, Heineken -e di dos serbeseria mas grandi na mundu- a ser’é. Sinembargo tin hende ainda ke bende ku ta ami komo minister di Ekonomia a sera e serbeseria. Un yamada di un korant lokal pa kontestá algun pregunta tokante di e tema aki a ponemi bai bèk na un charla ku mi a duna na mi studiantenan di Universidat di Antia (awe University of Curaçao) na 2010 riba siere di e serbeseria. E artíkulo ta basá riba e charla en kuestion.
Introdukshon
Antilliaanse Brouwerij (Amstel), yu di Amstel Brouwerij na Ulanda a keda establesé na 1958 na Kòrsou i na final di 1959 a produsí su promé bòter di serbes. E kondishon Ulandes pa establesimentu di e fábrika tabata protekshon di merkado (apesar ku na Ulanda Amstel Brouwerij no tabatin protekshon). No tabata inusual ku kompanianan mionario establesé na Oropa tabatá eksihí protekshon komo kondishon pa invertí den paisnan den desaroyo.
Den nòmber di protekshon Amstel tabata paga ménos ku suèldu mínimo
Protekshon pa e serbeseria a keda legalmente akordá un aña promé ku e promé serbes a subi merkado. Ku ayudo di protekshon, kos tabata drei zetá i Amstel tabata hasi ganashi i tabata emití dividendonan kuantioso pa su doñonan. Pa varios aña dividendonan di 18% tabata bai pa doñonan. Remarkabel tabata ku apesar di e periodo di bonansa aki, trahadónan no a probechá manera e doñonan. Es mas, Amstel a pidi i a haña ainda mas protekshon ku ya kaba e tabatin ora Gobièrnu a reglá ku nan por a paga nan trahadónan 75% di e suèldo mínimo. Te leu ku mi sa, nunka antes ni despues, Gobièrnu a pèrmití un doño di trabou legalmente paga su trahadónan bou di suèldo mínimo.
Kiko tabata e idea di maneho di protekshon?
E argumento prinsipal pa protekshon di merkado, popular den vários pais den añanan 50 i 60, tabata pa yuda un empresa ku kaba di start, gatia te ora e kana riba su mes forsa. Prinsipalmente bou di paisnan ku a haña nan independensia den e periodo aki e tabata e maneho preferí pa stimulá industria propio. E paisnan en kuestion tabata eksportá materia prima pa paisnan industrial ku tabata kombertí esaki den produktonan final. Protekshon mester a yuda e paisnan den desaroyo start ku industria ku ta traha produktonan final enbes di solamente eksportá materia prima ku relativamente tabata trese poko plaka den lachi. Mayoria pais den añanan 80 a eliminá protekshon. Esaki tabatin ke ber ku finalisashon di e Ronda di Uruguay (UR) pa redusí barera tarifario i no-tarifario pa ku importashon di merkansia. UR a duna lus despues na e Organisashon Mundial di Komèrsio (WTO).
Protekshon di merkado na Kòrsou
Protekshon di merkado a keda introdusí sin ku nos tabatin materia prima propio. Banda di protekshon no tabatin ningun strategia pa fábrikanan ku a haña protekshon bira mas efisiente i ménos dependiente di protekshon. Protekshon a bira un derechi atkerí ku a dura te 2010. Poko hende ta para ketu ku esun ku semper ta paga pa protekshon ta e kumpradó.
Tabatin tres tipo di protekshon. 1. Rekargo ekonómiko: un belasting èkstra riba un produkto protehá. Habon tabata protehá i mester a tene habon importá mas barata pafó poniendo 90% belasting. Pues habon X di Merka ku pagando derechi di importashon (invoerrechten) ta Naf 1 ta bira Naf 1.90 despues di belasting. 2. Tabata pone límite na e kantidat di un produkto protehá ku por a importá oumentando burokrasia i korupshon (manera e kaso di importashon di outo segunda mano). 3. Monopolio, e forma di mas severo di protehá. Esaki ta enserá ku solamente un fábrika por a traha sierto produkto (manera habon, zeta dushi).
Algun fábrika tabatin tur forma di protekshon pareu. Den kurso di añanan kasi 80 produkto a haña protekshon entre otro chukulati, pindakas, limonada, saku di plèstik, te, suku, fèrf, produktonan di heru i stal.
Desishon pa kita protekshon di merkado
Maneho di protekshon no tabata trese ningun industria nobo Kòrsou. Kontrali, hopi negoshi ku protekshon a sera manera esun di te, chukulati,
pindakas i un negoshi di heru ku unilateralmente a purba di kita protekshon (na un manera ilegal) pa liberá su mes for di e maneho.
Otro argumento pa eliminá protekshon tabata e echo ku nos tabata kibrando nos palabrashonnan ku WTO -dor di mantené e protekshon indebido aki- ku te awe, si paisnan miembro ke, por kobra nos hopi Naf mión na daño di pèrhuisio.
E argumento prinsipal tabata ku ta e konsumidó tabata paga pa tene e fábrikanan protehé, inkluso Amstel, na bida. Preisnan tabata haltísimo pa motibu di protekshon. Nos a mira e ehèmpel di habon. E 95% di rekargo (economische heffing) tabata keda pagá pa e kumpradó i e plaka tabata bai den kaha di Gobièrnu. E doñonan di fábrika protehá tabata gana dor ku e pueblo mester a kumpra e produkto lokal pasombra esun mas barata di afó, mester a paga asina tantu belasting ku e tabata bira mas karu ku esun lokal. Esaki a pone ku siendo un pais turístiko e produkto Kòrsou tabata mas karu ku nos kompetidornan sin protekshon, manera pais Aruba i St. Maarten.
Na aña 2000 a disidí di kita e maneho di protekshon basá riba un nota ku mi a skibi, e tempu ei komo ámtenar. A duna 5 aña pa kada fábrika (inkluso Amstel) ahustá i kuminsá produsí mas efisientemente.
Amstel ta pidi protekshon i supsidio di Naf 5 mión pa aña
Ku protekshon finalisando na 2005, Amstel a hasi trámite pa pidi protekshon nobo. Ni Amstel ni Heineken aparentemente a logra pa pone e serbeseria drei mas kompetitivo i a skohe pa pidi Gobièrnu pa anualmente e risibí un supsidio di Naf 5 mión. E konstrukshon di e petishon aki tabata pa eksonerá Amstel for di paga aksèins anual ku ta suma Naf 5 mion, mientras mester a kobra aksèins riba tur otro serbes ku no ta Amstel.
Ami ku e tempu ei (2005) tabata Minister di Ekonomia a ninga Amstel su petishon redondamente. Mi no tabata kere ku nos mester supsidiá un empresa privá. No lubidá ku Heineken ta e di dos serbeseria mas grandi na mundu i ku su ganashinan ta mas ku Naf. 3 mil mión. Pues gerensha i sindikato tabata ke pa nos supsidiá un kompania ku su ganashi ta mitar di nos Produkto Interno Bruto. Sinku Naf mión ku nos mes aki ta yen di mester pa enseñansa, bibienda i pa drecha kalidat di bida den nos barionan. Doñonan di Amstel ku a logra kombensé sindikato pone preshon i asta a menasami, a insistí ku si Gobièrnu no duna Naf 5mión nan lo sera. Mi a para riba mi punto apesar di preshon. Tirando un bista bèk awe, no tin ningun duda ku mi lo tuma e mesun desishon.
E rason ku Amstel a sera
E maneho di protekshon di mas ku 50 aña a krea un situashon di monopolio i seguransa pa Amstel ku e doñonan a kere lo a dura pa semper. Presisamente esaki a resultá den su kaida.
Amstel basá riba e pensamentu di monopolio i e merkado lokal pa su so a hasi algun desishon stratégiko robes ku a bin kosté karu. Na di promé lugá a invertí den mashinnan ku kapasidat grandi. Esaki a resulta funesto pasombra dor di kompetensia (apesar di protekshon) e ‘aandeel’ den merkado di serbes lokal a baha ku konsekuensia ku e mashinnan tabata traha bou di nan kapasidat ku konsekuensia atrobe ku e proseso di traha serbes a bira mas inefisiente, resultando den ‘kostprijs’ mas haltu.
Adishonalmente mester bisa ku pa un o otro rason Amstel no tabata kerí riba tur e islanan di Antia Hulandes, prinsipalmente Aruba i St Maarten, e merkadonan di mas grandi despues di Kòrsou.
E di tres problema ta ku Amstel no a bai ku tempu pa loke ta trata e deseonan di e bebedó di serbes lokal. Pa un rason of otro (pero konfirmá pa gerensia di Amstel) e bebedó lokal di serbes su smak a kambia pa un serbes mas zoet. Amstel a resultá di ta muchu marga i hopi bebedó (apesar di protekshon) a kambia pa Polar ku tabata mas zoet. Esaki a pone ku Amstel a pèrdè parti di merkado lokal. (Tuma nota ku e kliente no a switch pa Polar pa motibu di preis mas barata. Polar i Amstel tabata bende por detal pa e mesun preis).
Ounke ku mi no ke sinta riba stul di gerensia, ta parsemi ku mester a tene kuenta ku e sabor di e serbes. Mester tabata mas alèrt pa ku e kompetensia fuerte i mester tabata mas inovativo. Finalmente mester a eksihí di e doño mayoritario, Heineken, pa e asumí su responsabilidat na lugá di skonde tras Gobièrnu. Ami ta kombensí ku e doño, manera ta kustumber den mundu gerensial, a tuma un desishon netamente gerensial ku tabata pas den e plannan global di Heineken pa stòp produkshon na Kòrsou. Meskos a pasa ku Texas Instruments, Royal Shell, ABN-AMRO na Kòrsou i hopi planta i fábrika rònt mundu.
Lès di pasado i bista pa futuro
E protekshon di merkado ku nos a kopia di afó no a kuadra den nos konteksto i no a kondusí na e resultadonan deseá. No tabatin un maneho industrial real pa kompañá protekshon di merkado. Hasimentu di negoshi (ku eksepshon di agrikultura) ku protekshon ta un historia di pasado den un mundu kompetitivo, di kada biaha mas tratado komersial i mas pais ku ta bira miembro di WTO.
Mi ta lamentá ku na momentu di siere di Amstel hende a pèrdè trabou. Pero manera nos a mira, a bin hopi kompetensia dor ku a start importashon di serbes di otro pais. Hopi hende a haña trabou den distribushon di serbes importá. Tambe awe tin serbeserianan lokal ku a lanta ku tambe ta duna trabou. E kuponan di trabou nobo aki lo no por a bin si protekshon a keda.
Sinembargo mantenshon di e fabrika kostando pueblo Naf 5 miyon no ta hustifiká den mi buki. Unda a tende ku pueblo mester supsidiá un multinashonal kapitalista. Loke ta kurioso ta ku sindikalismo a para na banda di e multinashonal/kapital i a eksihí pa hinka man den saku di pueblo pa un supsidio anual di Naf 5 mión pa un empresa milyadario.
Nos no mester pretendé ku ta asina-asina industrianan grandi ta bin establesé na Kòrsou. Pakiko por ehèmpel un fábrika di traha tapeit di Persia lo bin Kòrsou si e por traha nan mas efisientemente na Iran òf Bangladesh? Nos no mester kere den milagernan di industrianan grandi. Loke nos mester hasi ta konsentrá riba lokual nos ta bon den dje, invertí den enseñansa, inovashon, subi produktividat, sera tratadonan komersial (inkl. partnership stratégiko ku empresanan estranhero), fleksibilisá nos merkado laboral i atmishon di estranhero ku konosementu.
Tin oportunidat pa serbeseria na Kòrsou. No den e sentido di produkshon masal. I sigur no ku protekshon. Nos ta papia aki di mikro-serbeseria. Un mikro-serbeseria mará kisas na un o mas restourant, bar. Aktualmente mi ta trahando na Kyrgyzstan unda tin varios mikro-serbeseria eksitoso. Un ku mi a haña interesante ta Save the Ales ku ta un mikro serbeseria ku varios tipo i sabor di serbes trahá den nan propio establesimentu. Lokual ta yama atenshon ta ku e serbeseria aki ta manehá i operá kompletamente pa hende muhé. Save the Ales a bira un atrakshon turístiko. Nos tin espasio pa mikro serbeseria na Kòrsou.
Bishkek, Kyrgyzstan

robotstxt: allowed

filter: keep


text:
Arte
Arte ta un palabra unda bo ta describi actividad of creacion di e ser humano cu tin importancia p'e mente humano relaciona c'e atraccion di e sentidonan humano. P'esey, arte ta traha ora hende ta expresa nan mes. Cierto arte ta uzabel manera, sculptura traha di comchi di klei pa pone cos den dje. Hopi hende no ta di acuerdo con 'arte' ta wordo defini. Hopi sa bisa cu hende ta obliga pa traha algo di nan creatividad paden.
Arte ta inclui pintamento, pintura, sculptura, fotografia, actuamento, baile, musica, poesia, prosa y teatro.
Kontenido
Sorto di arte[editá | editá fuente]
- Arte visual/ arte grafico (expresion door di haci imagen y vision): pintamento, pintura, sculptura, filmacion, moda.
- Arte bunita (expresion door di traha algo bunita of apela emocion den dje): poesia, scritura (literatura)
- Arte mecanico (expresion door di construi obheto of structura): arkitectura
Definishon di arte[editá | editá fuente]
Ta bisa cu arte ta un producto of articulo cu ta haci e intencion pa stimula e sentidonan humano, manera e mente humano y tambe spirito. Un trabou di arte ta normalmente husga door con hopi ta impresiona hende, e cantidad di hende cu por relata cu ne y con hopi hende ta apreci'e. E prome y mas amplio sentido di arte kemen 'aregla' of 'haci'. Den e sentido aki, arte ta crea ora un hende ta haci cos haya den mundo y ta diseñ'e nobo of form'e of ta crea colo hunto cu otro den un cuadro pa haci un imagen of simplemente pa haci un diseño bunita of un diseño interesante.
Arte tambe por wordo crea door di expresiona un emocion. E artista por sinti cierto emocion y ta sinti cu no tin otro manera pa expres'e door di crea algo significante p'e. Eingelijk mayoria di e creacion artistico ta pa e artista mes na luga pa e publico. Aunke si e publico ta conecta c'e emocion tambe, or'ey e obra di arte ta bira publicamente exito.
Historia di arte[editá | editá fuente]
Tin sculptura, pintura di cueba, pintura di piedra y petroglifo di e era Upper Paleolithic over di 35.000 aña atras. Tur e gran civilacion bieu manera Antiguo Egipto, India, China, Grecia, Roma of Arabia a wordo haya trabou di arte y style di arte. Den middeleewen mayoria di arte a bin di Europa cu mustra historia biblico den pintura, glas getint y mosaico tegel y di muraya. Esun di arte Islamico tawata diseño geometrico, caligrafia islamico y arkitectura. Na India y Tibet tawata pintura di sculptura, baile y pintura religioso. Na China arte tawata inclui jade carving, bronzework, ceramica, poesia, caligrafia, muziek, pintura, teatro y ficcion. Tin masha style di Chines artistico cu ta wordo nombra despues di tuma mando. Na Europa despues di middeleewen a bin Renaissance cu kiermen 'bolbe nace'. Hende a redescubri ciencia y arte cu tawata permiti pa pinta tema basta cu no tawata tema religioso. Hende manera Michelangelo y Leonardo da Vinci a pinta pintura religioso y tambe por a pinta mitologico. E artistanan aki tambe a inventa e linear perspectief, na unda cos di un distancia por wak chikito mientras cu cos di cerca ta grandi. Esaki tawata nobo, paso e hendenan di middeleewen tawata pint'e cerca y nan tawata overlap nan na otro. Na final di 1800, artista di Europa a crea pintura di modernidad manera clasicismo, romanticismo, realismo, y impresionismo. Den siglo 20 tawata inclui expresionismo, fauvismo, cubismo, dadaismo, surrealismo, y minimalismo.
Rol di arte[editá | editá fuente]
Den cierto comunidad, hende ta kere cu arte ta pa hende cu a hacie, manera Indigenous Aboriginal Australian Art. Nan ta kere cu e hende mes a pone nan mesun 'talento' den dje. Den punto di bista aki, arte ta propiedad di e artista. Den otro comunidad, hende ta kere cu arte no ta pa hende. Nan ta pensa cu nan a pone nan capital social den e atrista y e obra di artista. Den e punto di bista aki, e comunidad ta un colectivo cu a traha arte door di e artista.
Funcion di arte[editá | editá fuente]
- Funcion cognitivo
Trabou di arte ta laga nos sa over di kico e autor sa y tambe over di kico rond di e cos tawata.
- Funcion estetico
Trabou di arte ta mas of menos harmonico y ta trece placer, un sensacion di beyesa.
- Funcion pronostico
Tin artista cu ta pinta loke nan ta mira pa futuro y tin di nan tin rason.
- Funcion recreacion
Arte ta pone nos pensa riba dje; no over di realidad, anos tin e resto
- Funcion di balor
Kico e artista a duna balor? Ki obheto e tawata gusta/no tawata gusta den e actividad humano. En general ta mustra masha cla mes cu bo por wak e den e obra di e artista.


text:
ORANJESTAD – Mi hendenan! Con cos ta yiu? Casi un luna bek riba e isla y mi preocupaccion cu e costo di bida na Aruba ta sigui crese. Kidia mi a paga 9 florin pa un saco di chips grandi y mi mester a puntra mi mes ta kico ta pasando? Ken ta controlando prijs? Nos mester un solucion y nos mester un solucion awo.
Politiconan na luga di tira fiesta pa hende bin gosa, dicon nan no ta haci obranan di caridad? Dicon ministernan cu nan crew no ta drenta e barionan di mas vulnerabel parti cos di scol pa muchanan di mayornan cu no tin modo di cumpra pa nan? Dicon nan no ta cana parti macuto cu cuminda pa ciudadanonan cu no tin moda di cumpra? Dicon tanto fiesta tur caminda? Ki tanto tin di celebra? Mi no a get e joke? Ta ami so ta bobo? Ta ami so por wak cuanto necesidad tin tur caminda? Nos debe? Pobresa? cu 200 mucha no a haya luga na un mavo? E tram cu ta lever niks uit? San Nicolas su decadencia? Hallo!
Y misa cu si politiconan tuma mi word of advice y cuminsa haci drechi, tambe hende lo critica. Mi ta sigur cu hende lo bisa “ahn si, wak e ta hasi bon pa Facebook wak”. Pero na final di dia, tur e muchanan cu haya nan cosnan di scol lo keda contento y esey ta locual ta mas importante. Papiando pa mi mes, mi por bisa cu un potret di un politico entregando un tas di scol na un mucha, lo haci mi 20 biaha mas feliz cu bay djo djo na green square okay?!
Mi escritora favorito, esta Alysia Harris un dia a bisa “its time we stop making politics about politics and start making politics about people”. Mi ta kere cu hende a lubida cu e parti mas importante di politica ta bienestar general. Aminosa riba kico nos politiconan ta, tin paar cu mi ta wak y djies puntra mi mes “Ma bon, bono tin cuero di cara? tur bo dirty laundry a sali y ainda bo ta cana hari cu hende?”. Pero bon, who am I to judge? Kico misa na final di dia? Mi ta djies un mujer cu un opinion.
Boso tur sa cu mino ta fan di Hulanda, cu mi ta loco pa caba mi estudio mi bin causa furor kibanda. Pero algo cu tin cu remarca si ta cu Hulanda ta haci un bon trabou educando su pueblo. Te hasta riba banco su entrada ta poni “let op, geld lenen kost geld” y na luga di encurasha hende pa tuma debe nan ta encurasha hende pa spaar. Na Hulanda, nan ta haci todo por todo pa hende no hinca nan mes den debe. Sorry pero mino por bisa mescos pa Aruba, ya cu mino por drenta un supermercado sin scucha un propaganda di island finance purbando di convencemi cu un prestamo lo salba mi bida. Banconan sa cu cosnan ta preta awo dus ta tempo pa market fiamento di placa mas hopi cu ta posibel. Segun ma scucha den e debate di cada 1 florin cu nos haya, actualmente un 85 cent ta bay pa paga debe. Increibel di berdad.
Mino ta un experto den finanzas, mi ta hopi encontra hende cu ta kere ta nan lugar pa bisa hende cu ya caba ta pasando den duro con pa uza e tiki placa cu nan tin. Mi ta encontra hende cu ta pensa cu pobresa tin un solo cara of cu djies pasobra un hende tin un Iphone e no por ta pasando den duro. Esaki ta djies un recordatorio, cu nos ta pasando den temponan duro, cu cos tabay bira mas duro ainda. Un recordatorio, pa no cay pa e trampanan aki di debenan cu interes abou, cu keda 6 luna sin paga, cu por paga pa luna, cu bla bla bla. Mara faha mi hendenan, prome cu nan marabo. Nos no por biba pa impresiona hende, mi hendenan.
Ban sea conciente riba kico y con nos ta gasta e poco cu ta resta, pasobra pa nos, e ciudadonan comun y coriente cu no ta cay bou e circulo elite di politiconan, cos no ta pinta bunita.


text:
www.eberdat.com. Felis anochi I bon bini Na nos seminario “ Unda nos ta ?”. Kiko e seminario profetiko “ unda nos ta ? “ lo hasi pabo ? . E ta laga bo kompronde e profesianan di Daniel I hopi di esnan den Revelashon manera nunka prome bo a yega di kompronde .
Download Policy: Content on the Website is provided to you AS IS for your information and personal use and may not be sold / licensed / shared on other websites without getting consent from its author.While downloading, if for some reason you are not able to download a presentation, the publisher may have deleted the file from their server.
I bon bini
Na nosseminario
“Undanos ta ?”
E ta lagabo mehorã bo relashonkuKristuHesussegunku bo sera konosimas djaserkakuEsunku ta libera e pueblo di Dios.
2 Pedronan1:20 Ma komprendéesakipromékuturkos, kuningunprofesia di Skritura no ta un asunto di interpretashon personal,
2. Un komprendementu korekto di e profesianan di Daniel i Revelashon lo dunanos un komprendementukla di KristuHesus. Profesiaporwordukomprendekorektamentesolamentesi e ta sentrá den i ta eksalsáKristuHesus.
3. Tantu Daniel komo Revelashon tin hopi di bisa tokante e tempu di fin. Kier men ku e enfoke di nos estudio lo ta riba e
preparashon nesesario pa fin di tempu.
Profesia ?
1.Fortalesé i stablesé e fe di susiguidornan den Su palabra (i.e.fortalesé nan konfiansa).
2. Prepará Su pueblo pa futuroeventualidat… (proaktivamente …pa nan ta preparáadelantá).
3. Atvertí e pueblo di Dios di lokemestertumalugá den futuro.
4. Prevení e “eleginan” di kai den tentashonku e enemigu lo bini kunesegun e fin ta aserka.
“Seguramente Dios no ta hasi nada sin ku e revelá Su konsehosekretona Su sirbidornan, e profetanan”. Amos 3:7
Ata ki e promé kosnan ku Mi a bisa a kumpli, awor mi ta bai anunsia boso kosnan nobo…promé ku nan sali na lus” Isa. 42:9
“Fo’i kuminsamentu ya Mi ta anunsiá e fin. Mi ta predesí hopi adelantá kosnan ku no a pasa ainda. T’Ami ta Esun ku ta bisa: Mi desishon ta irevokabel; Mi boluntat ta lei”
Sa pa kompronde
Beibel ?
1. Beibel ta konsisti di variostipo di buki.
2. Klave pa komprondeBeibel ta kompronde/deskubri e tipo di buki.
Beibel ta konsisti ?
Genesis, Krónika, Reinan, Echo di apòstel, etc)
Evangelionan
Ounke e seminario profetiko ta kubri tantu Daniel i Revelashon, enfasis speshal ta riba e buki di Daniel- un buki ku hopi bia ta wordu komprende malu.
E testimonio di e buki ta ku el a wordu skirbi pa e profeta Daniel. Esaki ta evidente no solamente for di e testimonio di Skritura, manerae versikulonanaki ta indiká, perotambe pa e
echo ku solamente un persona ku tabata konose e Babilonia di Rei Nabukadnesarhopi di aserkapor a skirbi e detayenan di e historia revelá den e buki di Daniel.
Mateo 24:15
"Pesei, orabosomira e ABOMINASHON DI DESOLASHON, kuprofeta Daniel a papia di djé, ta para den e lugásantu (lagaesunku ta lesa, komprendé),
Hesusa bisa Su siguidornan pa studia e profesianandi Daniel i buska pa komprende nan. Di akuerdo ku Hesus, nan por wordukomprende. Den e mesundeklarashoneiHesusta rekonose ku Daniel a papia e palabranan di e buki di Daniel.
Daniel 1:1
Den e di tresaña di e reinado di Joakim, rei di Juda, Nabukodonosor, rei di Babilonia, a bin Jerusalèm i a rondon'é.
Siendo ku e buki a wordu skirbi pa e profeta Daniel, e lo mester a wordu skirbi mientras ku e profeta tabata na bida ainda, den siglo seis B.C. (Prome ku Kristu) Daniel a wordu hibá Babiloniakomokoutivonaanja538 B.C. i a bibateku den e reinado di Medo-Persia, ku a kuminsa na aña 538 B.C.. Pa e motibu ei e buki di Daniel lo mester tabata skirbi un temporada durante e añananei.
Daniel 1:1
“ Den e di tresaña di e reinado di Joakim, rei di Juda, Nabukodonosor, rei di Babilonia, a bin Jerusalèm i a rondon'é. “
Pa motibu di nan desobedensia na Dios e nashonnan di Israel i Juda a worduhibakoutivo. Al final Nabukadnesara destruie stat Jerusalem i mayoriahudiu a worduhibaBabilonia. E buki di Daniel ta kuminsa kaminda Jerusalem a wordu lagá den desolashon(bandonáblobashi) dor di e reiPagano Nabukadnesari Dios su pueblo a worduhibana un paisstraño. Nos estudio lo revela ku Dios por saka un bon for di kadamal situashonkuhendehana nan aden.
Daniel 12:4,9,13
Daniel 12:4 Ma pa loket'abo, Daniel, tene e palabrananakiskondíi seya e bukitena e tempu di e fin; hopihende lo korepariba‑pabou, i konosementu lo oumentá.“
Daniel 12:9 I el a bisa: "Sigui bo kaminda, Daniel, pasobra e palabrananaki ta keda skondí i seyátena e tempu di e fin.
Daniel 12:13 "Ma pa loket'abo, sigui bo kamindatena e fin; e oraei lo bo baisosegá i lo lanta pa risibí e partiku ta tokabona e fin di dianan."
Ounke ku e buki di Daniel a wordu skirbi mientras e pueblo di Dios tabata koutivo na Babilonia pa motibu di nan pikanan, e punto prinsipal dje buki no ta e koutiverio di e hudiunan pero e fin di tempu. Segun ku nos ta studia e buki di Daniel nosmestertene semper namentekuturkos ta mustranae fin di mundu. Lo bo deskubri ku esaki ta duna e buki di Daniel un nifikashon tremendo pa nos awe.
Kual ta e dos partinan di Daniel ?
Tin dos sekshon basiko den e buki di Daniel:
1. E parti di historia di Daniel su tempu, ku nos ta haña den e prome mitar di e buki.
2. E parti di profesia ku ta duna profesianan ku ta mustra na fin di tempu, ta den e di dos mitar di e buki.
Loke e buki di Daniel ta bisa tokante historia ta provee un yabi ku ta habri e nifikashon di historia, mientras ku e sekshon di profesia ta habri un bentana dordi kuanospormirakonDios di shelu ta guia e asuntunan di e munduakitena e evento di gran klimaks, e segundobinida di Kristu.
Hopi hende den nan ansha pa revela e profesianan di Daniel a salta e sekshon historiko i a pérdé hopi di e nifikashon di e buki. E historianan di Daniel no ta simplementehistorianan; mas Bien nan ta ilustralokeprofesiata predesi. E historianan ta revelá ku loke a pasa ku Daniel I su amigunan den e Babilonia di antes ta simbolo di e eksperensia dje pueblo di Dios na fin di tempu.
Korda semper ku e enfasis den e buki di Daniel, ta e tempu di fin- fin di e konfliktoentre bon i malu
2 Pedro 1:19
I asinanos tin e palabraprofétikopa mas siguransa, nakualboso ta hasi bon di pone atenshon, komona un lampiku ta lusa den un lugáskur, teoradiahabri i e strea di mardugásali den bosokurason.
Beibel ta bisa kuprofesia ta sigur; nosmestertenekuentakune. Enbes di studia profesia di Beibel pa haña speransa awe, hopi hende ta birando na e kosnan okulto, medionan di spiritismo i bruheria den un esfuersopakomprendee kaos aktual di e mundu.
Beibel ta sigura ku nos por hanja e kontestaberdaderosolamente den profesia. Profesia ta un lusku ta luminanoskaminda, i estudio di profesia ta pone kuKristu (E Strea di Marduga) ta hana un lugá den noskurason..
Huan10:16
I Mi tin otrokarnénanku no ta di e kuráaki; nan tambe Mi mestertrese, i nan lo tende Mi bos; i nan lo biraúntoukuúnwardadó
Awe nochi pa
Por tin un enkuentro
Kubo, lo bo habri bo
Kurasonpe ?


text:
Diahuebs mainta, Gobierno di Aruba a yama un rueda di prensa extraordinario pa atende cu algun tema cu tin di haber cu e situacion na Venezuela. Presente tambe tawata Director di Dimas señora Kathy Paskel y Hoofd di Rampenbureau señor Rino Hermans.
A base di cierto rumornan cu tawata tin den comunidad, a ripara cu tin noticianan cu a wordo difundi cu Gobierno di Aruba, na caminda di e eleccionnan cu ta tuma luga diadomingo awo na Venezuela, lo ta dunando amnistia. Prome Minister Evelyn Wever-Croes a declara cu esaki no ta corecto.
“Nos a tuma nota di hopi rumor cu Gobierno lo ta dunando amnistia na esnan sin status legal na Aruba. Mi ta declara enfaticamente cu esaki NO ta corecto. Regla na Aruba ta cu si bo tin un status legal, bo por keda Aruba. Si bo no tin status legal, bo no por keda Aruba. Esey ta ley y esey ta e maneho di nos Gobierno tambe”.
Prome Minister ta lamenta cu e rumornan aki a conduci cu varios persona pa bay haci un peticion pa asilo politico. E mandatario a splica cu asilo politico ta algo hopi serio y un hende por bin na remarke pa haya asilo politico solamente si su bida ta core peliger si e keda den su pais, un refugiado. Tur otro persona cu ta bin Aruba pa busca un miho futuro y pa biba mas trankil, e mandatario ta enfatisa cu esakinan no ta cay bou di derecho pa haya asilo politico por lo tanto ni mester di pidi asilo politico. Den casonan asina nos ta papia di migrantenan y no di refugiadonan y pues por keda Aruba solamente si tin status legal.
“Den e caso aki, especialmente mirando e situacion na Venezuela, ta bon pa nos haci bon distincion entre asilo politico y migrante”.
E mandatario ta bisa cu algun peticion pa asilo politico a wordo haci y entrega. Di e peticionnan aki NINGUN a ser honra te dia di awe. Nan ta wordo revisa y nan ta wordo trata a base di tratado di refugiado.
“Diaranson y diahuebs mainta tabata tin un avalancha di hende cu a acudi na DIMAS cu a sali di e punto di bista eroneo cu nan por haya un status legal. Mi ta ripiti: e noticia aki NO ta corecto. No tin dunamento di asilo politico of amnistia. E situacion na Venezuela tin nos hopi preocupa, mas aun e consecuencianan pa nos pais. Nos tin e situacion awor bou di control y ta pidi nos comunidad cooperacion. Na e momentonan aki nos mester uni como pais pa enfrenta e retonan dificil aki”, Prome Minister ta termina bisando.


text:
Atenshon!
Un grandi di Kòrsou i Antia a bai sosegá. Elis Juliana, konosí komo Òmpi Elis pa un gran mayoria di nos pueblo a fayesé mardugá di 23 di yüni na edat di 85 aña. Elis a sa di yuda nos pone paso na manera sistemátiko pa nos subi seru di sabiduria i di para pa loke nos ta. Un palabra di konsuelo pa su famia i pa henter pueblo di e islanan ku a yega di forma Antia hulandes. Resientemente el a risibí un doktorado honorífiko di Universidat di Kòrsou pa e gran trabou ku el a hasi riba diferente tereno ku tin keber ku identidat, literatura, antropologia, arkeologia, arte gráfiko, i arte plástiko.
Mérito mas grandi di Juliana pa arkeologia ta ku for di añanan 50 el a kuminsá identifiká lugánan di balor arkeológiko na Kòrsou.
Hopi dje lugánan akí a disparsé, pasobra a lanta edifisio riba nan. Si Juliana no a identifiká nan, nan lo a bai pèrdí. Na 1966 e ta partisipá pa promé bes na un ekskavashon profeshonal arkeológiko na Kintjan. Na 1968 e ta hasi un estudio di arkeologia tékniko na Instituto di Prehistoria di Universidat di Leiden. Aki na Santa Bárbara (1971) tambe e ta partisipá den un ekspedishon profeshonal. Na prinsipio di añanan 70 Juliana ta traha na departamentu di arkeologia di Kadaster i huntu ku e arkeólogo ulandes, E. Broerstra, ta hasi ekskavashon durante dos aña, inventarisando tur lugá kaminda te na e momentu ei a yega di haña algu den tera.
Despues Juliana ta bai Venezuela pa sigui profeshonalisá riba tereno di ekskavashon. Tera tambe Juliana ta trata ku rèspèt. No ta intenshon pa koba tur kos saka, pasobra ta importante studia ophetonan den nan estado original i pasobra: “Suela ta manera un buki pa un arkeólogo i saka un opheto kon ke fo’i suela ta manera ranka un blachi pa loko for di un buki.” (Juliana:Amigoe 1971:9).
Juliana a traha diferente mapa ku ta identifiká lugánan pa haña opheto, vários pintura di suela ku karakterisashonnan di koló. Huntu ku Paul Brenneker e ta roza mondi di Kòrsou i Boneiru riba indikashon di bieunan na altura di “lugánan pa koba”. Resultado: diferente opheto pre-históriko eksponé aki i den Instituto di Folklor Boneriano, fundá pa e i Brenneker na 1975 den Fòrti Oranje na Kralendijk. Juliana ta integrá su diferente terenonan. Hopi dje ophetonan hañá e por a splika for di su datonan etnológiko òf hustamente a splika e datonan akí. Tambe na Aruba, San Martin i Stasha pionero i outo-didakta Juliana a hasi trabou etno-arkeológiko i habri kaminda den un tempu ku no tabata rekonosé importansha di trabou arkeológiko.
INSTITUUT VOOR PREHISTORIE
DER RIJKSUNIVERSITEIT
TE LEIDEN
Leiden, 27 juni 1968.
Breestraat 87
Telefoon 01710-22181
Getuigschrift. Hierbij verklaart ondergetekende, hoogleraar in de Prehistorie aan de Rijksuniversiteit te Leiden dat
De heer Ellis Juliana gedurende een periode van vier maanden onderricht heeft genoten in het doen van opgravingen, het verwerken van oudheidkundige voorwerpen door restauratie, opmeten, fotograferen en tekenen ten behoeve van een publicatie.
Deelgenomen werd aan opgravingen te Stein en Kesseleijk van 1 t/m 26 april 1968 en te Ermelo van 20 t/m 31 mei 1968. Bovendien maakte hij een excursie mee naar Gelderland, Drenthe, Friesland en Noord-Holland van 7 t/m 10 mei 1968.
De heer Juliana heeft bewezen een ijverig en leergierig man te zijn, die over uitstekende capaciteiten beschikt, zodat hij na deze korte opleiding in staat geacht moet worden een eenvoudig oudheidkundig onderzoek te doen.
Prof. Dr. P.J.R. Modderman


text:
ORANJESTAD – Awe ta dia Mundial di Actividad Fisico. Actividad fisico ta promove salud y bienestar en general ademas e ta un di e factornan importante pa prevencion di malesanan cronico no transmisibel (p.e. presion halto, diabetes, colesterol halto). Tur aña ta scohe un tema pa enfoca riba dje, pa e aña aki e tema ta “Persona Activo, Persona Felis” y ta enfoca riba e importancia di actividad fisico pa e salud mental. Instituto Biba Saludabel y Activo (IBISA) ta invita henter e pueblo di Aruba pa haci mas actividad fisico y asina probecha di tur e beneficionan pa salud fisico y mental.
Beneficionan mental y emocional di actividad fisico: Mehora bo sentimento di bienestar. E efecto aki ta dor di e hormona endorfin cu ta wordo produci den bo curpa ora bo ta haci actividad fisico. Nan ta wordo yama tambe e ‘feel good hormones’.
Memoria mas skerpi.
E mesun endorphin cu ta laga bo sinti bon ta yuda bo concentra mihor y ta mentalmente mas enfoca. Ademas actividad fisico ta stimula e cresemento di celnan di celebro nobo y ta yuda preveni e envehecimento di celnan di celebro.
Mas stimacion propio.
Actividad fisico regular ta un invercion den bo mente, curpa y spirito. Ora e bira un habito, actividad fisico por mehora bo sentimento di balor propio y bo por sinti mas fuerte y sigur di bo mes. Bo ta sinti mihor tocante bo apariencia y dor di logra metanan chikito di actividad fisico esey ta duna un sensacion di logro.
Drumi mihor.
Hasta algun minuut di actividad fisico mainta of atardi por yuda regula bo patronchi di soño. Si bo ta prefera haci actividad fisico anochi, ta mihor scohe pa actividadnan relahante manera yoga of ‘stretching’ suave cu por yuda promove soño.
Mas energia.
Dor di eleva e ritmo di curason algun biaha pa siman bo ta haya mas energia. Cuminsa cu algun minuut di actividad fisico pa dia. Mas actividad fisico bo haci mas energia bo ta haya asina bo por keda agrega minuut te ora bo yega por lo menos 30.
Mihor resiliacion. Na momento cu bo ta wordo confronta cu un problema mental of emocional den bida, actividad fisico por yuda bo ‘deal’ cu ne na un manera saludabel. Esaki por evita un escohencia pa un comportacion negativo manera por ehempel abuso di alcohol, droga of cuminda.
Con pa haya e beneficionan aki?
E ta mas facil cu bo ta kere: 30 minuut di actividad fisico modera cinco biaha pa siman ta locual bo mester. 30 minuut ta mucho hopi pabo? Parti’e den 2 biaha 15 minuut of hasta den 3 biaha 10 minuut. Un tiki actividad fisico ta mihor cu nada. Si bo tin tempo pa solamente 5 minuut cada biaha tambe ta bon. Mas actividad fisico bo haci mas energia bo ta haya y mas bo lo kier haci. Bo no tin tempo pa haci actividad fisico den siman? Probecha e weekend of cualkier tempo liber pa dedica atencion na bo curpa y bo salud. Algun ehempel ta: para e auto mas leu, traha den cura, cana pa 10 minuut. No laga un schedule druk di trabou, cas of school ta un obstaculo.
Move na cualkier momento cu bo haya e chens, bo celebro y bo curpa lo gradici bo esaki inmensamente!


text: Masoménos 100 mion aña pasá Boneiru a originá bou di laman. E formashonnan di baranka mas bieu ta eksistí pa gran parti for di piedranan volkániko. Sesenta mion aña pasá a piedranan aki a bini riba nivel di laman i despues rondoná pa piedra di kalki di koral. E promé habitantenan di Boneiru tabata indjannan Caquietio, ku a yega e isla for di Kòrsou rònt di aña 1000 despues di Kristu. Prueba di presensia di e indjannan aki por haña den forma di pinturanan den baranka den besindario di Onima i na kosta pariba di Boneiru.


text:
Malechornan a horta gran kantidat di aparatonan elektroniko for di La Curaçao na Otrabanda despues di a kibra un bentana grandi parti ariba di e edifisio. Nan a bai ku algun iPad, televishon flat screen i tur telefon selular. Den kurá di e establisimentui den kurá di radio emisora Curom, a bin enkontrá ku entre otro televishonnan flat screen grandi kibrá.
Glas di e bentana konserní ta hopi diki i ta un glas kontra bala, loke ta duna indikashon ku ta un opheto hopi pisá a keda usá pa por a kibra e glas.


text:
Kampionato di softbol hubenil patrosina pa MCB ta start djabierne awor
Djabierne awor ta komienso di e kampionato di softbol hubenil 2018. Federashon di softbol lo habri e temporada di softbol djabierne awor ku apertura di softbol hubenil na Buenavista ballpark. E kampionato ta konsisti di 5 ekipo, kwal lo bai hunga 4 buelta ku ta suma 16 partido pa kada ekipo den buelta regular. E kampionato hubenil lo tin un durashon di 10 siman. Pa djabierne awor lo start ku e enkuentro entre Souax Gil’sport ku ta supkampeon hubenil 2017 kontra St.Rosa Angels Vanddis ku ta e kampion hubenil 2017. Tur kos ta start 20:00 ku un seremonia kortiku i pa 20:15 umpire lo kanta playball.
Partidonan pa e prome wikent:


text:
Programa di televishon ‘Xploration Awesome Planet’ a realisá grabashon na Kòrsou
WILLEMSTAD- 29 di mei 2015: E programa di televishon edukativo internashonal ‘Xploration Awesome Planet’ ku ta konsentrá riba geologia resientemente a realisá un grabashon na Kòrsou. Durante di 5 dia e tim di ‘Xploration Awesome Planet’ a forma parti di un programa spesial prepará dor di Ofisina di Turismo di Kòrsou (CTB) i partnernan den industria turístiko.
Entre e lugánan ku e grupo di ‘Xploration Awesome Planet’ a bishitá tabatin Seaquarium Beach kaminda ku nan a hasi un ‘submarine dive’ ku e CuraSub, paseo den Pietermaai, a eksplorá Shete Boka i diferente playa i tambe a bishita vários restorant lokal kaminda a disfrutá di platonan krioyo. E grabashonnan realisá durante e bishita na Kòrsou lo keda transmití durante 4 diferente episodio den e di dos temporada. Algun di e segmentonan ku lo figurá den e programa lo ta tokante entre otro: kon pa protehá bida marítimo for di lionfish, eksplorashon di oséano ku Substation Curaçao i un ekskurshon interesante den kuebanan di Hato. Pa por a kompletá e grabashonnan bou di awa e tim a hasi uso di kompania lokal Turtle & Ray productions. E episodionan nobo lo keda transmití den luna di sèptèmber 2015 i lo pasa 2 pa 3 bes pa aña durante e próksimo 3 añanan. ‘Xploration Awesome Planet’ ta wòrdu produsí dor di Steve Rotfeld Productions ubiká na Philadelphia, Pennsylvania (USA). Esaki ta e mesun kompania ku ta produsí e programa di biahe aventurero ‘Awesome Adventures’ ku a realisá un grabashon na Kòrsou den 2013.
Tokante ‘Xploration Awesome Planet’
‘Xploration Awesome Planet’ ta un programa edukashonal ku ta pasa na kanal di televishon merikano FOX Networks. E promé temporada a konta ku un promedio di 400.000 televidente pa kada episodio. E grupo di enfoke’ ta hóbennan entre 13 i 19 aña di edat. Presentadó di e programa ta Philippe Cousteau ku a establesé su mes komo un lider prominente den movementu ambiental. Philippe Cousteau ta nietu di Jacques Cousteau ku ta konosí entre otro pa su investigashonnan tokante bida marítimo.
CTB ta kontentu ku e bishita di ‘Xploration Awesome Planet’ i ta gradisí tur partner ku a kontribuí na realisashon di e programa.


text:
Klik hier voor Nederlands
Aki bao lo trata algun di e preguntanan cu ta wordo haci hopi relaciona cu e proceduranan y terminonan cu ta mara na paga boet.
– Mi a haya un boet, kico awor?
– Mi no ta acuerdo cu e boet, mi por protesta contra dje?
– Huez a determina mi boet, mi tin cu paga mes ora?
– Mi no a paga mi boet na tempo, kico awor?
– Mi a haya un boet, pero mi a verhuis.
– Tin boet mas stricto durante Carnaval?
- Mi a haya un boet, kico awor?
Si Bo a haya un boet, Bo a:
1) haya un papel mes ora di polis (un asina yama ‘OPV’ of ‘Oproepings-Proces-Verbaal’), of
2) haya un informe verbal di e polis cu Bo lo haya un boet pronto.
Den e prome caso Ministerio Publico lo manda via post un asina yama ‘Kennisgeving schikkingsvoorstel’, cu ta menciona e suma di e boet. Riba e papel cu Bo a haya di e agente policial (cu a duna Bo boet) ta para e fecha y e orario di e tratamento. Bo por paga e boet aki te 2 dia prome cu e fecha.
Den e di dos caso lo Bo haya un carta cu e titulo ‘Kennisgeving schikkingsvoorstel’ den cual Bo ta wordo informa di e haltura di e boet y e ultimo fecha pa paga esaki. Bo tin te e fecha aki tempo pa paga e boet.
Si Bo ta desea pa paga e boet, Bo por acudi na e balie di Ministerio Publico na Havenstraat 2 na Oranjestad. E balie ta habri di dialuna te diabierna di 8’or pa 11.30’or di mainta y di 1’or pa 3.30’or di atardi.
- Mi no ta de acuerdo cu e boet, mi por haci bezwaar?
Si, esey por. Aki tambe ta haci distincion entre e dos situacionnan:
1) Si Bo a haya un OPV y Bo no ta de acuerdo cu e boet, anto Bo por (riba e fecha para riba Bo OPV) bringa e boet dilanti huez. Ta importante pa sa cu den e caso ey Ministerio Publico lo para contra Bo den Corte y lo exigi un boet mas halto. Bo por wak e haltura di e exigencia den e tabel bao di e cabez “E boetnan”.
2) Si Bo a ricibi un kennisgeving schikkingsvoorstel y Bo no ta acuerdo cu e boet, Bo por haya un citacion despues cu e termino di pago pasa. Un citacion ta un carta di fiscal den cual ta describi di kico Bo ta wordo sospecha. Tambe ta menciona un fecha riba cual Bo mester presenta dilanti huez. Bo por paga Bo boet ainda te dos dia prome cu e fecha ey of scoge pa spera e exigencia di Ministerio Publico dilanti huez.
Den tur dos caso huez lo finalmente determina e suma cu Bo mester paga. Huez por scoge pa duna Bo un suma mas halto of mas abao cu e suma para riba e OPV of kennisgeving. Huez por sigui e exigencia di Ministerio Publico, pero esey no ta obliga. Banda un suma di placa huez por tambe determina dia(nan) di detencion alternativo. Esey ta e castigo di prison cu Bo tin cu sinta si Bo no paga e boet determina pa huez.
- Huez a determina mi boet, mi tin cu paga mes ora?
No, Bo no mester paga mes ora. Si ainda Bo no ta de acuerdo cu e boet, anto Bo por bay den apelacion. Esey ta nifica cu henter Bo caso mester wordo considera di nobo pa un huez mas halto. Bo tin dos siman tempo pa bay den apelacion. Ta importante pa Bo sa cu den apelacion Bo tin chens pa un castigo mas halto y cu e ta un procedura nobo cu ta trece gastonan nobo cu ne. Delibera cu Bo abogado tocante si apelacion ta un bon escogencia den Bo caso. Si Bo no bay den apelacion, Bo lo haya un Kennisgeving Geldboete. Riba esaki ta para e suma cu Bo mester paga y un ultimo fecha pa paga. Bo mester paga prome cu e dia aki. Si Bo no tabata presente na e decision di huez, Bo por opone e sentencia aki.
- Mi no a paga mi boet na tempo y awor?
Aki por haci distincion entre tres situacion:
1) Bo a haya un boet por escrito di un polis (un OPV). Si Bo no paga esaki pa mas tarda dos dia prome cu e dia di e tratamiento menciona den e carta, Bo tin cu presenta dilanti huez. Huez lo wak e caso y posiblemente duna Bo un boet mas halto.
2) Si Bo a haya riba caya un comunicacion verbal di polis y siguientemente por escrito un kennisgeving schikkingsvoorstel y Bo no paga prome cu e ultimo fecha, Bo ta haya un citacion den cual Bo ta wordo yama pa presenta dilanti huez riba un cierto dia y ora. Bo tin ainda e posibilidad pa te dos dia prome cu e fecha di e tratamiento den corte paga Bo boet. Si Bo keda sin haci esey, anto huez lo wak Bo caso y posiblemente duna Bo un multa mas halto.
3) Huez a huzga Bo caso y Bo a ricibi un kennisgeving geldboete. Si Bo no paga prome cu e termino di pago, Bo ta haya un recordatorio y e boet lo wordo aumenta. Si Bo no paga e boet mas halto tampoco na ora, anto Bo boet lo wordo hisa despues di e di dos recordatorio. Si Bo no paga e aumento aki tampoco na ora, anto lo Bo wordo busca na cas pa CEA (Cuerpo Especial Aruba) y ofreci e posibilidad pa paga un biaha mas. Si Bo no paga, anto Bo mester sinta e detencion alternativo.
- Mi a haya un boet, pero mi a verhuis
Na momento cu Bo haya un boet, Bo mester duna un adres. E adres aki lo wordo usa pa tur informe y recordatorio importante. Si Bo muda, ta di gran importancia pa informa Ministerio Publico di esaki pa asina Bo wordo teni na haltura. Tambe Bo mester informa Censo di tur Bo mudanzanan, pa asina e adresnan cu ta inscribi na Censo wordo usa pa deurwaardernan di Ministerio Publico ora di entrega e citacionnan. Ta Bo mes responsabilidad pa pasa informa di cambionan di adres.
- Tin boetnan mas stricto durante Carnaval?
Si, desde algun aña Polis y Ministerio Publico ta actua mas stricto contra personanan cu ta usa Carnaval pa stroba orden publico y menaza seguridad riba caya. Tin boetnan mas halto y exigencianan mas halto dilanti huez.


text:
WILLEMSTAD—Ayera tabata e promé dia pa lokual ta trata e Paro General sostené pa 15 sindikato. E Paro General di ayera a kuminsá 7:00 or di mainta na Parke Alameda.
Ta asina ku na momentu ku e sindikatonan tabata ei bou a disidí na pidi un reunion ku premier Sr Eugenne Rhuggenaath. Manera ta konosí djamars anochi Gabinete Rhuggenaath a anunsiá ku nan a papia ku e aseguradonan i akordá ku nan ku ta wanta ku kobransa dje prima èkstra di 13.5%. Tambe mesun dia Gabinete Rhuggenaath a anunsiá ku entrante 1 di yanüari 2018 a disidí na subi salario mínimo ku 17.5 sèn pa ora. Relashoná ku e 2 akshonnan aki di parti Gabinete Rhuggenaath nos a publiká ayera un deklarashon di Sr Errol Cova kende a konsiderá hinter e asuntu aki igual ku uso di bakoba pa kue makaku. Ayera mainta Sr Errol Cova a pidi Premier Sr Eugenne Rhuggenaath un reunion pa a trata e puntonan ku a bin riba mesa. El a sali di Parke Alameda bai reuní ku Sr Eugenne Rhuggenaath. Mester bisa dado momentu e grupo na Alameda a sinti ku e reunion aki tabata durando largu i un parti di esaki nan a disidí na bai direkshon di Fòrti pa bisa Sr Errol Cova i sobra lidernan sindikal pa bandoná e reunion ku Premier Sr Eugenne Rhuggenaath. Na bos duru nan tabata grita e nòmber di Sr Errol Cova pa sali afó. Na momentu ku Sr Errol Cova a sali pafó el a dirigí su mes na esnan presente den Parke Alameda i mustra riba e echo ku tur kos a keda igual i ku komo tal e Paro General ku ta forma parti di Plan B ta sigui normal. Sr Fransley Sillie kende ta presidente di BTG i Sr Errol Bishop di SEU a duna di konosé bon kla ku awor nan ta mas determiná ku e lucha i ku nan ta bai te final ku esaki. Un dje strategianan ku a keda apliká ayera tabata di traha 2 grupo pa kana den kayanan di Punda i duna informashon na e trahadónan di Pakus. E grupo a keda repartí den un enkabesá pa Sr Fransley Sillie, miéntras esun otro pa Sr Giovanny de Caster di STO. Den gruponan separá nan a kana i duna informashon na e trahadónan manera ya nos a mustra riba dje. Den oranan di anochi e unidat sindikal a bin huntu atrobe i mester bisa ku lokual ku a keda akordá ta ku awe mainta ta spera tur hende na sede di PWFC. Segun informashonnan ku nos ta disponé di dje ta asina ku lokual ku lo por bin riba mesa awe ta Plan C. Relashoná ku e parti aki nos a drenta den kontakto ku Sr Errol Cova kende no kier a bai den detaye pa lokual ta trata Plan C. Lokual ku Vigilante por a saka afó ku Plan C ta bai subi mesa. Tur lokual ku e kier pa tur hende hasi awe ta bini na sede di PWFC. El a indiká na nos ku esaki ta un apelashon di parti tur e sindikatonan ku ta sosteniendo e lucha aki. Redakshon di Vigilante ta siguiendo tur e desaroyonan di aserka pa por mantené nos lektornan debidamente bon informá.


text:
JOHANNESBURG, Surafrica- Ya ta un paar di luna caba cu Susanne (nomber ficticio) ta dunando su yiu homber di seis aña un tratametno nobo. Su yiu ta sufri di e sindrome di Costello, un malesa straño cu ta provoca malformacionnan fisico y retraso intelectual “Despues di un operacion na su pia, e sedantenan no tabata haci ningun efecto. E no tabata stop di grita. Na momento cu mi a dun’e un gota di azeta di cannabis ariba su lenga, el a calma”. Susan ta afirma cu esaki a cambia nan bida.
E debate ariba e legislacion di cannabis ta den discusion na Surafrica, unda un tribunal di e proviciona di Cabo Occidental (zuid) a considera na final di Maart cu su criminalisacion tabata inconstitucional. Parlamento Sudafricano tin dos aña pa dicidi si e ta adapta e legislacion of no.
Susanne, un mama soltera jong y su famia ta convenci di su uzo despues di a comproba e efecto di cannabis ariba e salud di e mucha. Segun e famianan, despues di un luna di tratamento, “e tabata capaz di hunga su so y ya e no tabata molestia otro muchanan di su scol”.
Ora cu Susanna e tende over di cannabis “terapeutico” pa prome biaha, e tabata masha sceptico. “Mi tabata hari”, Susanne ta splica. “Mi tabata pensa cu hende tabata huma cannabis solamente pa bira halto”.
Pero su prehuicionan a caba na nada, ora cu el a topa cu Gerd Baer, un ferviente defensor di e beneficionan di “dagga”, e bijnaam cu e mata aki tin na Surafrica. Gerd Bader ta sufri di multiple sclerosis y e ta uza e azeta di cannabis pa alivia su dolornan. El a conseha Susanne pa haci esey cu su yiu.
Gerd Bader, di 49 aña, ta cultiva cannabis y ta transforma esaki den azeta pa un grupo chikito na un luga secreto, ya cu e tin miedo di polis.
“Hende ta sufri y muri na e momentonan aki no por warda dos aña pa Parlamento tuma un decision, eventualmente pa legalisa cannabis. Nan mester di dje awo”.
Sinta den su rolstoel, Gerd ta afrima cu e azeta di cannabis “a salba su bida” manera niun otro remedi por a haci esaki.
Awo e ta bende e remedi inusual aki na 600 rand (40 euro) den un boter di dos gram na otro personanan cu ta malo, kende e ta considera su pashentnan. “Mi ta yuda esunnan cu a worod bandona pa dokter. Y p’esey nan ta considerami un criminal”, Gerd Bader ta bisa, indigna.
Posesion, cultivo y consumo di marihuana, incluso den cantidadnan chiktio, ta prohibi na Surafrica y por wordo cera pa esey.
Na final di Juli a cumins aun huicio na Pretoria contra di un pareha deteni pa posesion di marihuana na 2010. Conoci como e “pareha dagga”, Myrtle Clarke y Julian Stobbs lo purba na demostra e virtud di cannabis medicinal dilanti di husticia.
Di otro banda, e comunidad cientifico ta dividi en cuanto e beneficionan medico di cannabis.
Na Januari, e Academia di Ciencia Mericano a propone un prueba di mas di 10 mil trahado publico riba e efectonan di e mata. Aunke cu e ta eficas den kita e dolor den algun caso, expertonan ta sigui pensa cu ainda falta hopi pregunta pa contesta.
Di otro banda, e conseho di investigacion medico Surafricano a cuminsa varios ensayo clinico, segun medionan local.
Pa Shaun Shelly, specialista den politica relaciona cu droga y investigador di e Universidad di Pretoria, cannabis por wordo considera un alternativa si e remedinan tradicional no duna e resultado desea.
“Manera cualkier otro sustancia, e por ta un remedi pa algun persona y un veneno pa otronan”, e ta bisa.
Na 2016 caba ONU a adverti durante un cumbre tocante droga na New York, cu leynan anti- droga mester wordo cambia. Despues di 50 aña di represion, e organisacion internacional a urgi Merca pa reexamina su politica y practica den materia di cannabis.
Varios pais a modifica nan leynan anti droga, cu tabata data, den algun caso, di añanan 70. Na comienso di Juli, Uruguay a bira e prome pais na mundo na legalisa completamente e produccion, distribucion y consumo di cannabis.
Fuente: https://es-us.noticias.yahoo.com/


text:
Hospitalidad & Turismo a prepara almuerzo pa Prinses Laurentien
Colegio EPI unit Hospitalidad & Turismo tabata tin e grato placer di a ricibi Princes Laurentien como huesped di honor durante un almuerzo organiza pa Minister di Husticia y Enseñansa mr. drs. Arthur Dowers en conexion cu traduccion y presentacion di su buki na Aruba.
Prinses Laurentien a keda hopi impresiona cu e bon trabou di e studiantenan di prome aña di e opleiding pa Culinary Arts (Immediate Employment), kendenan a prepara pa e ocasion special aki un menu cu cuminda criollo Arubano.
E studiantenan a cushina bou guia di Chef docentenan Alvin Leest y Oscar Steba. Princes Laurentien a elogia e studiantenan pa e excelente servicio y delicioso almuerzo cu nan a logra prepara den apenas e prome aña di nan estudio.
Pabien na e studiantenan pa nan bon trabou!


text:
DEN HAAG – Durante un bishita di trabou na Groningen Minister Plenipotenciario na Hulanda Guillfred Besaril a tene un reunion oficial cu Hanze Hogeschool. E mandatario a reuni cu miembro di College van Bestuur di e instituto Rob Verhofstad hunto cu algun miembro di e staf encarga cu guia y sosten di studiantenan. E reunion a tuma luga na Van Olst Toren riba e campus di Hanze Hogeschool den presencia di directeur interino di Arubahuis y demas miembro di Kabinet di minister Plenipotenciario na Hulanda. E meta di e reunion tabata pa explora colaboracion mas estrecho pa amplia y optimalisa e guia, sosten y facilidadnan na studiantenan di Aruba na e dicho instituto. Hanze Hogeschool ta un di e institutonan riba nivel di HBO cu un di e populacionan di mas grandi di studiantenan di Aruba. Actualmente Hanze Hogeschool tin mas of menos 86 studiante activo for di Aruba cu Arubalening studiando den diferente area di specialisacion.
E reunion di Minister Besaril cu Hanze Hogeschool ta den cuadro di e strategia pa intensiva y formalisa e cooperacion cu institutonan di enseñansa superior na Hulanda, primordialmente e institutonan cu tin un populacion grandi di studiantenan di Aruba. Desde inicio di aña Minister Besaril a pidi e departamento di educacion di Arubahuis pa identifica e 5 institutonan na nivel di HBO y e 5 Universidad cu e populacion mas grandi di studiantenan di Aruba pa analisa cua di e institutonan aki tin proyectonan y facilidadnan special pa nos studiantenan y cua ta esnan cu no tin nada in place ainda. Esaki cu e intencion pa cuminsa e combersacionnan strategico pa explora kico lo por significa pa otro y discruti puntonan concreto di colaboracion.
Den caso di Hanze Hogeschool nan ta un instituto grandi cu ta conta cu un pormedio di 30 mil studiante y cu un populacion grandi di studiantenan internacional. Loke ta haci e grupo di studiante di Aruba y demas islanan di Caribe Hulandes un grupo particular ta cu nan ta studiantenan di exterior pero nan no ta wordo considera studiantenan internacional pa motibo di nacionalidad y vooropleiding. Esaki sigur tin su ventahanan pa loke ta proceso di aplicacion como tambe e parti financiero di e collegegeld pero nos ta constata tambe cu e institutonan den hopi caso no sa mucho bon con pa anda cu e grupo specifico aki. Nos ta wak e discrepancia concretamente den e parti di guia y facilidadnan na cual nos studiantenan por dispone di dje na mayoria di e institutonan.Mayoria di e institutonan grandi tin hopi facilidad y programanan di sosten adicional pa e grupo di studiantenan internacional pero no ta tur biaha nos studiantenan por of ta bin na remarke pa esaki. Eynan ta unda cu Arubahuis lo kier hiba e combersacion cu e institutonan pa wak den ki caso nos studiantenan lo por beneficia di e servicionan y facilidadnan cu ya nan tin den cas y ta ofreciendo na demas gruponan di studiante. Ehempelnan concreto di esaki ta cursonan special di entro otro Hulandes, programanan E meta ta pa e institutonan reconoce cu aunke nos tin palabracionnan riba nivel di reino pa loke ta reconocemento di diploma y financiamento di estudio, nos studiantenan cu nacionalidad Hulandes di e parti Caribense di reino ta un grupo cu propio caracteristicanan y necesidadnan.
E reunion cu e oficialnan di Hanze Hogeschool a bai sumamente positivo y ambos partido a keda satisfecho cu e prome encuentro. A haci e palabracion cu lo sigui inventarisa e puntonan di atencion di ambos banda pa asina plania un follow up pa por yega na formalisacion di e palabra-cionnan y di e colaboracion.
Potretnan ta cortesia di Cas di Aruba


text:
Kòrsou ta lansa vershon digital di e ED-card
...Esaki lo sòru pa un proseso mas lihé i efisiente ora di pasa na Imigrashon...
WILLEMSTAD- 7 di desèmber 2015– Dia 7 di desèmber, Ofisina di Turismo di Kòrsou huntu ku Departamentu di Imigrashon a lansa e vershon digital di e Embarkation and Disembarkation card (ED-card). E online ED-card tin dos meta prinsipal esta sòru pa un proseso mas lihé i efisiente ora di pasa na Imigrashon i e informashonnan di e bishitante ta keda prosesá na mes momento.
Tur bishitante for di eksterior mester kompletá un ED-card pa por pasa na Imigrashon i asina drenta nos pais. Na e momentunan aki e biahero ta risibí e ED-card riba buelo rumbo pa Kòrsou. E karchi aki ta kontené entre otro informashon personal manera: nòmber, fecha di nasementu, tambe for di kua pais e persona ta bini, adrès, propósito di su bishita, e motibu pa kua a skohe pa Kòrsou, kon el a hasi su reservashon, durashon di estadia i e akomodashon ku a keda skohí. Entrante awor ku introdukshon di e vershon Online di e ED-card e biahero por yena e karchi sinta den komodidat di su kas promé ku e subi buelo rumbo pa Kòrsou. Ku introdushon di e Online ED-card e kantidat di tempu ku e bishitante mester para den rei di Imigrashon lo keda redusí konsiderablemente. E Online ED-card lo ta sinkronisá ku e asina yama Border Management System ku ta e sistema ku Departamentu di Imigrashon ta usa.
Kon pa haña akseso na e Online ED-card
E biahero mester subi wèpsait di CTB, www.curacao.com klik riba e tab ‘Online ED-card’ pa asina por haña akseso na e formulario digital.
Proseso pa yena e ED-card
Despues di buk un buelo pa Kòrsou e biahero por subi seguidamente e wèpsait di CTB i kompletá e formulario digital. E formulario mester keda kompletá 24 ora promé ku sali pa Kòrsou. Mesora despues di kompletá e formulario e persona ta risibí un email bèk ku ta konfirmá e registrashon Online. Importante ta pa indiká ku e email di konfirmashon ku e persona risibí despues di yena e formulario digital no ta nifiká ku e persona ta garantisá di su entrada na Kòrsou. Un funshonario di Imigrashon ta esun ku lo duna e aprobashon final ora ku e persona yega Kòrsou i pasa na e bali di Imigrashon.
Proseso na bali di imigrashon
Na yegada, e bishitante mester presentá su pasport bálido na e funshonario di Imigrashon pa esaki match e pasport ku e informashon ku ta aparesé den e sistema.
E ED-card aktual lo keda disponibel si pa biaheronan ku ta preferá di yena e formulario durante di nan buelo pa Kòrsou.


text:
Remitido
Esnan Cristian, religioso y e pueblo, nan a keda decepciona pa esnan den politico cu a bini cu e amienda nobo y na e parlamentarionan cu a vota pa esaki na aña 2016. Si e prome amienda a worde retira, anto ta pakico bosonan mester a bini cu un otro amienda aki? No ta e mesun derecho igual y union civil e ta pa tur sorto di sexo y mesun sexo?
E amienda nobo aki no a bira un ley ainda, pero el a keda wanta pa e gobierno. E amienda nobo aki nr. 7 ta bisa, cu ta regla e derecho y proteccion na e parehanan cu ta biba hunto y no ta casa. E ta bisa tambe, cu ta duna proteccion pa ningun hende keda desampara, sin distinction di rasa, religion y sexo. Tambe e ta papia di derechonan igual pa un grupo cu no tin proteccion etc.
Den e amienda nobo aki cu bosonan a bini cune, bosonan a habri un porta pa tur sorto di inmoralidadnan drenta, anto hopi hende lo no bay casa mas pa Dios y ni pa civil. Nan lo prefera di bay biba companja den e pika di fornicacion, pasobra toch nan tin e mesin derecho igual cu esnan cu ta casa pa civil.
Na esnan cu a divorcia y ta biba acompaña den e pika di adulterio, nan tambe ta haya e mesun derecho igual cu esnan cu ta casa pa civil. Bosonan a habri e porta tambe pa esnan di e mesun sexo por haya e mesun derecho igual cu esnan cu ta casa pa civil.
E homosexualnan, lesbiananan y e LGBT lo haya e derechonan igual y nan lo bay bringa tambe pa nan derechonan di matrimonio civil, pasobra bosonan a habri e porta pa nan por cana. Bosonan a habri e porta di satanas, na unda cu hopi hende lo bay rechasa Dios Su Leynan y nan lo rechasa Dios Su Palabranan den Bijbel.
Akinan bosonan ta promove e pikanan di inmoralidad y di deshonesto den pueblo y hopi hobennan lo desvia for di e caminda di Dios y nan lo tuma e caminda robes di pika aki. Ta kende a bisa bosonan, cu pikanan tambe tin derecho?
Ta kende a bisa bosonan, cu satanas tambe tin derecho? Stima bo prohimo no kiermeen, cu bo ta apoya y cu bo ta defende e pikanan di inmoralidad y deshonesto cu un persona ta biba aden, pasobra bo tambe ta bira complice di e pikanan cu bo prohimo ta comete y ta biba aden. Stima bo prohimo kiermeen, bo yudanan den nan necesidad y bo haci obra pa nan etc.
Den bida aki na mundo, Dios ta manda Su pastoornan, Cristiannan, religiosonan y esnan spiritual, pa predika, pa conseha, pa spierta y pa avisa di loke ta bon y di loke ta malo, di loke ta bini di Dios y di loke ta bini di diabel, di loke ta corecto y di loke no ta corecto, di loke ta moral y di loke ta inmoral etc.. Anto, ta pakico bosonan den parlamento no a tende di e conseheronan di Dios cu a papia cu bosonan via medionan di comunicacion? Tin di boso cu a bisa:”Ta ken mi ta pa husga otro?”
Akinan no ta abo ta husga, pero ta Dios mes ta husga pa medio di Su Leynan y pa medio di Su Palabranan den Bijbel, solamente bo tin di cumpli locual cu Dios kier pa bo haci. Pasobra ora cu bo a huramenta, bo no a huramenta pa Dios di keda fiel y bo no a pone bo man drechi ariba un Bijbel, pa rechasa tur inhusticianan cu ta contra di Dios Su Leynan?
Anto ta pakico bobsonan no a pone un referendum pa laga e pueblo mes dicidi esaki? Awor e pueblo Cristian cu ta e mayoritario kier mira, ta cual ta e partido politico cu lo bay kita e Amienda#7 di inmoralidad di 2016, prome cu eleccion? E pueblo disgusta y rabia ta conciente di locual a sosode aña pasa y di e partido politico cu a bini cu e Amienda nobo aki.
Un Cristian.


text:
ORANJESTAD (AAN): Corte a obliga AZV pa cubri gastonan di por ehempel baby Lunah. Un caso cu toch a capta basta atencion y ta hopi comenta pa algun tempo caba desde cu e mucha a nace.
Anko Ringeling, director di AZV a conta cu manera cu por a tuma nota den medionan di comunicacion, medionan social tambe, e ta asina cu ora cu a haya un peticion pa paga e tratamento di baby Lunah di e mayornan, a wak kico tin para regla den ley.
E ley di AZV ta bisa cu locual ta wordo cubri ta tratamentonan cu ta comun y coriente den e specialismo relevante. Den e caso aki, muy en particular, ta bay pa operacion di curason (open heart surgery) di baby Lunah.
Ta custumber di AZV, ta busca opinion di expertonan riba e tereno aki. Den e caso aki, no solamente wak e expertonan local, pero tambe internacional. Es decir, ta acerca expertonan na Hulanda, na Colombia y na Merca.
A base di e opinion di expertonan, a yega na e conclusion cu e tipo di operacion pa pashentnan manera baby Lunah, no ta comun y coriente. A base di esey AZV a rechasa e peticion di e mayornan pa cubri e gastonan di e operacion.
E mayornan a apela e decision di AZV na prome instante cerca LAR, cu ta un comision cu ta reevalua tur e decisionnan cu ta wordo tuma door di un organo publico manera AZV ta y LAR a mantene e decision di AZV, cu e tratamento pidi pa baby Lunah no ta cay bao di cubrimento di AZV.
E ora ey e mayornan a apela e decision di LAR na corte den prome instancia y e apelacion ey lo bay tuma luga na Januari awo. Anticipando e proceso eynan, nan a cuminsa tambe un caso sumario (kortgeding). Mientras tanto, dia 29 di November, hues a duna un sentencia den e kortgeding.
Kico e sentencia di hues ta bisa?
Pa cuminsa hues a bisa cu un kortgeding, caso sumario, ta un caso cu mester tuma luga den un lapso di tempo cortico y mirando e circunstancianan ey, no tin suficiente tempo pa bay duna un veredicto si e decision cu AZV a tuma si e ta un decision corecto, cu ta un decision segun ley cu a wordo aplica na un manera corecto. Hues no a duna un veredicto pa esey, esta e decision di AZV.
Si hues a bisa, cu si mira e situacion, ta ripara cu toch tin cierto emergencia pa e operacion, pa baby Lunah. Baby Lunah tin un malesa progresivo y si wak e banda di baby Lunah, poni banda di interes cu AZV tin, organo cu mester sigui ley, den e situacion eynan ta duna toch mas peso na e interes di baby Lunah. Hues a bisa cu e por of e ta haci esey, pasobra su decision pa duna mas peso na baby Lunah, no ta ireversibel pa AZV.
Kico e kiermen cu esey
Hues a bisa cu pasobra cu den e caso di apelacion na Januari, cu e hues e ora ey ta dicidi cu e decision di AZV tabata corecto, ainda AZV por cobra bek e gastonan di e tratamento. Mirando tur esey, hues a ordena AZV pa cubri e gastonan di e tratamento di baby Lunah. Es decir mas specificamente, e caterisacion y e operacion cu ta wordo basa riba e caterisacion di baby Lunah.
Gasto
Segun Ringeling, nan a cuminsa actua. A tuma contacto cu specialistanan na Merca unda cu e mayornan y baby Lunah ta y a pidi nan con e procedura lo cana. Naturalmente e gastonan tambe.
Control
Si bay di acuerdo pa haci cierto tratamento, ta cumbini tambe cu e specialistanan cu ta trata e pashent, cu nan mester raporta na mediconan di AZV, pa asina nan sigui monitorea e caso tambe. Den e caso di baby Lunah, esey tambe lo sosode sigur.
Presedente
Tin biaha ta como sifuera cu ta AZV of hasta Ringeling mes a cuminsa inventa e criteria ey, di comun y coriente. Pero esey no ta e caso. E ta para den ley. Pakico esunnan cu a traha ley a haci esey? Si bo no haci esey, cu mester ta un tratamento comun y coriente, e ora ey cualkier tratamento den un di e paisnan cu e ley ta menciona, por ehempel Merca, cu un specialista ta bisa cu e por haci’e asina, na un manera hopi special, mester wordo cubri door di AZV. Ta pesey esnan cu a traha e ley a bisa cu no ta cualkier tratamento mester wordo cubri. E ta bay pa un tratamento cu ta comun y coriente. No un tratamento cu ta experimental por ehempel. E mester ta un tratamento cu a wordo suficientemente accepta door di e comunidad di profesionalnan concerni. Esey ta e background di e criteria cu ta ancra den ley di comun y coriente.


text:
AMSTERDAM – Antiano i surinameño no ta bonbiní na e konmemorashon di defuntu na e monumento di KNSM na Amsterdam. Esta, si nan ekspresá nan mes tokante sklabitut. Esei ta opinion di Kroonvaarders, èks trahadó di KNSM, ku tur aña riba 4 di mei ta konmemorá e defuntunan.
Mas ku binti aña Kroonvaarders i Vereniging Ons Suriname (VOS, un asosiashon di surinameño) a konmemorá e defuntunan huntu. Pero di repente esaki a para. Kroonvaarders ta di opinion ku hulandes surinameño i karibense ke tuma e direkshon ofer i no ta konmemorá solamente personal di KNSM, sino ta referí tambe na sklabitut den nan spichnan. Sklabitut i Segundo Guera Mundial ta dos diferente kos i mester konmemorá nan separá, asina Kroonvaarders ta haña.
E monumento di KNSM na Amsterdam Oost, pa hopi hulandes karibense i surinameño ta un lugá spesial. Banda di e nòmbernan di nabegante hulandes, e monumento ta e úniko lugá ku tin nòmber di trahadó di KNSM karibense i surinameño riba dje. Ta danki tambe na nan empeño ku por a derotá e fasismo di nazinan den Segundo Guera Mundial. P’esei tin hopi antiano i surinameño ta bini e konmemorashon aki tur aña.
Separá Segundo Guera Mundial i sklabitut
E aña aki lo tabatin un enkuentro spesial na e monumento di Kroonvaarders. Komo wespet spesial Delano Vieira di VOS a invitá sergeant majoor Elvis Manuela pa e konmemorashon di 4 di mei. Manuela ta presidente di e Ret Multikultural di Defensa i e ta un ehèmpel pa hopi hóben karibense.
A ferwagt ku e antiano prominente aki lo a duna mas státùs i apresio na e seremonia: unifòrm nèchi, un spich enbolbí i kisas tokamentu di ‘Last Post’ atrobe. Veira mester bisa Manuela ainda ku ‘e fiesta’ lo no sigui
Manuela mes ta reakshoná sorprendí i desapuntá ora e tende di e asuntu; referí na sklabitut riba e konmemorashon di 4 di mei, si òf nò. E mes ta di opinion ku no mester pone Segundo Guera Mundial i pasado kolonia i sklabitut riba un liña. Mas ku esaki e no ke bisa.
Mirando e konmoshon Manuela ta kontemplá di kanselá e asuntu, esta ku e lo no ta presente na e konmemorashon na KNSM-eiland òf ku e lo no tira spich.
“Nos tin derechi riba ekspreshon liber di opinion”
Kroonvaarders ta keda riba nan punto di bista ku e konmemorashon na e monumento di KNSM ta intenshoná pa konmemorashon di Kroonvaarders. “Nos no tin nada kontra konmemorashon di sklabitut pasobra esei sigur tin su derechi. Pero no ta esei nos ta konmemorá awor”, e presidente di Kroonvaarders, Peter de Rijk, ta bisa.
Veira di VOS tambe ta keda riba su punto. “Nos tin derechi riba ekspreshon di opinion liber”, e ta bisa desididu. “Awèl nos no ta bai e konmemorashon na e monumento di KMSM antó.” Awe Veira lo informá e base surinameño/karibense tokante di esaki.


text:
NOS EMPRESA
E vision di AWE24 ta pa mantene un plataforma cu ta raporta y categoriza incidentenan pa asina asisti Pueblo den combati problemanan contemporario cu ta afecta nos sociedad. E ta un vision cu mas y mas hende den e sociedad Arubano ta comparti y den varios caso a sa di depende ariba e informacion cu AWE24 a trece padilanti pa yuda completa nan trabao. Pensa aki ariba nos cuerpo policial of companianan di seguro. Mas serca di Pueblo, AWE24 a logra yuda victimanan di entre otro ladronicia pa haya nan pertenencianan bek.
Pa Sales y Marketing por tuma contacto cu AWE24 na e siguiente email adres:
HISTORIA
Dia 7 di maart 2004, un noticiero bao titulo di 2x24 a cuminsa raporta incidentenan cu ta pasa ariba nos isla. E noticiero tabata wordo raporta pa Sr. Richard Laclé y tabata wordo transmiti tres biaha pa siman for di Caribbean Super Station (CSS canal 24) ariba Cable TV Aruba. Pa e website di Bo Canal 24 esta CSS, Dot 1 Technologies a desaroya un plataforma cu el a duna como titulo Mo-Blog. Esaki ta afkorting pa Mobile-Blogging. E idea, cual temponan aya tabata ser considera inovativo, ta ensera e posibildad pa saka un potret via bo telefon celular, agrega texto, email esaki pa e website y den un instante e fragmento lo parece ariba Internet. Mo-Blog tabata wordo usa pa 2x24 y den su prome try-run a raporta e caida di nos natural bridge y e desaparicion di Natalee Holloway. Sr. Richard Laclé a raporta esaki cu solamente un VGA camera di un Nokia GSM model 6230. Pues e servicio aki tabata e trendsetter y prome noticiero cu a raporta al instante via Internet pa e pueblo Arubano.
Na aña 2008, ariba februari 17 pa ta exacto, e reportero Sr. Richard Laclé a cuminsa bek cu su profesion den e forma di un website bao titulo AWE24. E estilo lo tabata similar cu 2x24 solamente cu e medio lo tabata Internet. Cu e vision mantene un plataforma cu ta raporta y categoriza incidentenan pa asina asisti Pueblo den combati problemanan contemporario cu ta afecta nos sociedad, AWE24 tin como meta pa keda semper un paso dilanti di e competidor. Asina nos ta e prome di a introduci integracion cu Facebook y Twitter y a crea nos propio Boletin di Tempo cu ta agrega datos for di NASA y NOAA. Den e version actual nos ta sigui inova y awor nos ta prome website di Aruba cu a introduci Geolocation, QR code pa bo telefon y un website cu ta HTML5 ready.
DESAROYO TECHNICO
Loke ta haci AWE24 diferente di e competidor ta sinta na e presentacion di su producto. E testamento cu e desaroyo di un website di noticia cu ta wordo traha cu su propio Content Management System (CMS) al final lo resulta den un producto na unda tur cos ta posibel y cu full control ariba e implementacion di e producto.
Akibao tin un lista di algun beneficio cu esaki ta trece cune:
- Mihor seguridad, stabilidad, y capacity-planning ariba servers.
- Ningun limitacion den loke e software y hardware por haci of por brinda.
- Site Performance y page loading-speed cu ningun competidor por vence.
- Minimalisacion di tempo entre raporta y presenta informacion.
- Resolvimento di problemanan of 'bugs' den un periodo mas cortico.
Al final esaki ta resulta na un bishita cu ta duna e lector mas balor pa su tempo dor di mustra e informacion mas liher y den un forma consistente. Den e version aki, e departamentonan technico ta bai asina leu di garantisa 0% down-time pa motibo cu e capacidad di cantidad di bishitante a ser surpasa, manera sa pasa regularmente serca nos competidornan.
SALES Y MARKETING
Si bo ta un comerciante cu kier target e populacion mundial cu ta papia papiamento, e ora AWE24 por ta un solucion. Ademas di ricibi un gran parti di bishitanan local, AWE24 ta ricibi bishitanan regular for di paisnan mane Hulanda, Merca, nos region caribeño y di paisnan habla hispana mane por ehempel Colombia, Venezuela y Costa Rica.
Nos estadisticas interno ta mustra cu luna tras di luna AWE24 ta sigui crece den cantidad di bishitante. E 'metric' (den Hulandes yama meeteenheid) cu nos ta usa pa midi e cantidad di usuarios ta 'unique visitors'. Hopi websites na Aruba ta usa 'hits' of 'page views' pa justifica nan popularidad. Sinembargo, 'unique visitors' ta e unico metric cu ta nabo un indicacion mas preciso di cuanto usuarios ta bishita e website pa luna (den otro palabra, e cantidad di aparatonan cu un IP-ADDRESS unico cu a connecta na AWE24 via Internet pa luna).
Den e luna di april 2018, AWE24 a ricibi un total di 42,395 bishitantenan unico. Y manera a wordo menciona caba, e cantidad aki ta crece luna tras di luna! Pa tin un mihor indicacion ainda, nos ta conseha cualkier compania pa ehecuta nan mesun market research y den e manera ey evalua pa nan mes e popularidad di AWE24.
Si bo ta interesa y kier mas informacion pa pone propaganda,
- email nos na: .
TUMA CONTACTO CU NOS!
Feedback na nos servicio ta un aspecto cu nos ta tuma hopi serio. Si bo tin un remarca ariba un incidente por fabor tuma contacto na e siguiente email adres:
Si bo ta desea pa pone propaganda of comunicado di prensa tuma contacto cu un reportero na: .


text:
InselAir ta re-introduci su ruta Aruba-Medellin. Vuelonan lo wordo opera pa un avión tipo Fokker 70 riba Diaranson y Diadomingo. InselAir ta hibabo Medellin, non-stop, den 90 minuut y ta ofresé servicio di Economy class y Comfort class. E ruta Aruba-Medellin tambe ta disponibel riba Diamars y Diabierne via InselAir su hub na Curacao. Pasaheronan di Comfort class por disfrutá, entre otro servicio, pre-boarding, espacio extra pa pia y opción pa maleta extra. Ticket ta disponibel na Ticket Office di InselAir, na bo Travel agent prefer of online via www.fly-inselair.com .
Schema di vuelo y tarífa di introduccion.
InselAir ta ofrece un prijs di introduction di AWG 451 (round trip, cual ta inclui tur tax) pa e ruta Aruba pa Medellin. Periodo di reserva ta te cu 30 di april, 2016 y periodo di viaje ta di 23 di maart, 2016 te cu 30 di juli, 2016. Vuelonan lo wordo opera pa un Fokker 70 y según e siguiente schema di vuelo (ora nanta local).
Salida Aruba Jegada Medellin Dia
10:30 AM 11:00 AM Diaranson/Diadomingo
Salida Medellin Jegada Aruba Dia
12:00 PM 14:30 Diaranson/Diadomingo


text:
UTRECHT – E ta cla cu mino tabay Aruba december pero mi ta sigur cu mino ta e unico studiante cu tur dia ta pensa, wel kico mi tabay haci pasco? Kico mi ta bay haci aña nobo? Ora bo ta biba cerca di bo famia simplemente bono ta pensa riba e cosnan ey.
E ta algo cu bosa automaticamente.
Un tema un tiki pafo di lo comun, despues di tanto racismo, politica, feminismo, abuso y bomboshi. Miso ta pensa akinan, algun cos ta pasa cu edad y algun cos ta pasa cu tempo. Mi ta corda ora mi a yega Hulanda augustus di 2015 mi tabata tin mi plan. Mi tabata sigur kico mi tabata bay haci, con mi tabata bay supera mi mes. Por fast forward un aña y algo despues y mi ta sinti mescos cu tur e Arubianonan cu tin mucho tempo na Hulanda. Tiki tiki pero sigur, mi “sauce” y entusiasmo ta bayendo. Podise ta e winter, podise ta edad, ken sa? Mientras e chispa ta paga, realidad di bida ta drenta. E dianan ey cu mi tabata por bisa
“Ora mi bira grandi mi kier ta…” a pasa bay lagami manera nada. Un djies niun hende por “kijk door de vingers” y bisa “ah, bo ta djies jong”. Pasobra asina bo crece, responsabilidad ta cuminsa bati na bo porta. Cada acto ta bin cu su consecuencia y ta bo mes tin cu carga cu nan.
Tempo mi tabata tin algun 15 aña ney, mi juffrouw di scol a menciona algo cu yama “the age of reason”. Segun e, e tabata e edad unda cosnan ta cuminsa perde sentido y haya un significado nobo. E ta e edad unda bo innocencia emocional ta bay. Mi juffrouw a comenta: “Si bo tabata kere bo por a conta cu dies hende, esaki ta e edad unda bo lo ripara cu podise bo por solamente conta riba dos y un di e dos nan ey ta bo mes” El a contami con e edad aki, cual por cierto ta varia pa tur hende, por kibra bo curason y con bo lo realisa cu crece solamente kiermen haci locual ta miho pa bo mes. Mi ta kere cu locual mi ta purbando di remarca ta cu tin ora nos ta asina pura pa crece, asina entusiasma pa e siguiente etapa den nos bida cu nos ta lubida di biba den e momento. Nos ta lubida di stop y sinti e bunitesa di e momento ey, pa imperfecto cu e por ta y prome cu bosa bida a pasa bo dilanti.
Tempo mi tabata tin 15, mi tabata loco pa haci 18, ora mi a haci 18 mi tabata pura pa yega 20 y awo cu mi tin 23 mi ta pura pa caba universidad y cuminsa cu mi carera pafo di academia. Edad ta cambia e manera con hende ta tratabo, pero tempo ta cambia e manera cu bo ta trata bo mes. Mi mensahe e siman aki ta pa nos tur tuma un tempo pa biba den presente. Stop di worry asina tanto cu cosnan cu nos no por controla, laga bay, stop di hoga den un glas di awa.


text:
Oranjestad - A.T.A. (Oficina di Turismo) y socionan di turismo a conduci varios estudionan y encuestanan ultimo añanan (y prome cu esaki).
Durante e proceso di ‘Cu Mira pa Futuro’ y sigur na cada etapa a consulta cu gruponan amplio pa asina por clarifica y verifica ponencianan y direccion, hopi cu tabata hancra caba den diferente investigacion cu a wordo conduci ultimo añanan.
E plan ‘Cu Mira Pa Futuro’ a wordo desaroya hunto cu socionan durante un proceso participativo y inclusivo cu a tuma 10 luna pa completa.
E participantenan a wordo convoca den comite of gruponan a base di:
• Antecedente
• Diversidad den edad y sexo
• Tipo y nivel di experticio
• Interesnan y punto di bista tocante e mundo
• Antecedente interdisciplinario y balansa den cross-sectornan (Gobierno, Sector Priva y NGOs)
Sigur e diferencia den background como tambe e diferente criteria pa asina forma un grupo a haci e dinamica y e punto di bista di cada un grupo uno fructifero. Asina durante e diferente sesion a pone enfasis y a sigura discusionnan riba temanan diverso cu ta contene diferente punto di bista y experticio.
E metodo cu a wordo aplica durante e trayectorio di e proceso aki ta uno cu ta basa riba discussion y un comprension cla. Tambe a brinda e oportunidad pa asina priorisa y categorisa e plan di accion teniendo na cuenta e diferencia di expertisio.
‘Cu Mira pa Futuro’ ta categorisa e accionnan pa e añanan binidero bao di e siguiente 5 obhetivo:
• Un desaroyo turistico balansa
• Aumenta balor economico di turismo
• Desaroya un identidad y mentalidad innovativo pa nos producto turistico
• Amplifica presencia, integracion y protecion di nos sentido di identidad
• Stimula participacion di nos comunidad
E mision pa e proceso di desaroyo colaborativo tawata pa formula un plan di accion pragmatico pa un desaroyo di e destinacion, teniendo inovacion y un desaroyo sostenibel cu lo beneficia nos comunidad y nos bishitante, como puntonan central.
A.T.A. ta desea di sigui stimula consientisacion di e plan aki bao di nos comunidad y como tal ta invita y anima un y tur pa bishita e website www.cumirapafuturo.com pa asina siña mas tocante e proyecto aki y pa mira kico nos tur por haci pa hunto nos hiba Aruba su turismo y nos comunidad dilanti. A.T.A. a tuma e iniciativa pa desaroya e plan aki, cual ta brinda un direccion cla pa e organisacion aki y tur concerni.


text:
Kòrsou a partisipá na Internationale Tourismus Börse (ITB)
WILLEMSTAD – 22 mart 2016 – Resientemente, Kòrsou a partisipá na Internationale Tourismus Börse (ITB), konosí komo e feria empresarial di mas grandi na mundu. Anualmente mas di 120.000 bishitante komersial i 50.000 bishitante públiko ta akudí na e feria ku ta tuma lugá na Messe, Berlin. ITB ta keda konsiderá komo un di e plataformanan empresarial mas importante den industria turístiko. Meta prinsipal di Kòrsou su partisipashon na ITB tabata pa estrechá lasonan empresarial, hasi mas promoshon pa nos pais i negoshá kontraktnan nobo.
Representantenan di Kòrsou a sá di brinda bishitantenan un ñapa di loke nos isla ta ofresé komo destinashon turístiko. Durante di e feria a ekstendé un invitashon na partnernan importante den industria pa bishitá e stènt di Kòrsou. E tim di Kòrsou a hasi uso di e oportunidat tambe pa sera konosí ku potensial partnernan nobo ku den futuro por tin un impakto positivo pa nos isla. Tambe e tim di Kòrsou a mustra miembronan di prensa, bishitantenan komersial i públiko general un video di introdukshon basá riba un eksperensia virtual real di Kòrsou. Finalmente, tabatin oportunidat pa tene reunionnan privá na unda un biaha mas e tim di Kòrsou por a interkambiá riba diferente tópikonan di interes ku e presentenan. E merkado europeo ta keda un merkado hopi importante pa Kòrsou.
Un danki ta bai na e partnernan di sektor privá ku a forma parti di e tim di Kòrsou kualnan ta: ACOYA Resort, Avila Beach Hotel, Blue Bay Golf & Beach Resort, Chogogo Resort, Curaçao Marriott Beach Resort and Emerald Casino, Floris Suite Hotel, Hilton Curaçao, Lions Dive & Beach Resort Curaçao, Livingstone Jan Thiel Resort, Morena Eco Resort, Rancho El Sobrino, Renaissance Curaçao Resort & Casino, Santa Barbara Beach & Golf Resort i Sea Aquarium Park.


text:
GOBIERNO DI ARUBA:
Prome Minister Evelyn Wever-Croes:
Mike Eman a pusha hopi hende den aparato gubernamental despues di eleccion
Esnan cu no tabata ambtenaar prome y tabata traha den bureau di minsternan a haya carta
ORANJESTAD(AAN)– Aparte di tur e problemanan cu e Gobierno aki a haya cu e traspaso di gobernacion cu ya na varios ocacion Gobierno di Aruba a menciona, a haya hopi sorpresa riba e tereno di personal. Gobierno anterior, den su ultimo dianan, papiando aki specificamente riba 20 di october 2017 despues di eleccion, a pone diferente hende den servicio di gobierno como ambtenaar. Tocante esaki Prome Minister di nos pais, Sra. Evelyn Wever-Croes a bisa cu e decisionnan aki no ta valido pa ley.
E mandatario ta bisa cu tur hende sa, cu na momento cu un gobierno bira demisionario, e no por tuma e decisionnan aki mas. Esaki no ta regla di Prome Minister Evelyn Wever-Croes, tampoco ta regla di Sr. Mike Eman, sino un regla general. Un gobierno demisionario por tuma solamente decisionnan coriente.
Dia 21 di september, gobierno di Mike Eman a entrega su retiro y a bira un gobierno demisionario. Y desde e momento ey, Mike Eman y tur su ministernan tabata sa cu tur decision cu nan tuma ta invalido. Sinembargo nan a tuma e decision pa hinca hopi hende den e aparto gubernamental ilegalmente y awo ta culpa e gobierno actual pasobra e gobierno aki no por ehecuta e decisionnan aki.
Refiriendo na e cartanan cu a bay na varios persona cu a wordo hinca den gobierno como ambtenaar den e periodo demisionario, Prome Minister ta laga sa cu esakinan a wordo manda solamente pa esnan cu no tabata ambtenaar prome y tabata traha den oficinanan di Minister. Riba e payslip di e hendenan aki ta para “Bureau Minister”. Esakinan ta esnan cu e gobierno demisionario di AVP a pusha den nos aparato gubernamental den e periodo demisionario.
Esakinan ta esnan cu aparentemente no tabata di e importante ey pa e gobierno saliente y como tal no a logra acomoda nan prome cu el a bira demisionario manera cu si el a haci ya desde comienso di aña 2017 cu e resto di e 500 coordinadornan cu tabata trahando p’e.
Prome Minister Evelyn Wever-Croes ta indica cu e decisionnan aki ta invalido y ta e personanan aki, un total di mas o menos 100 persona, a haya un carta cabamento di aña pa informa nan cu e decision no por wordo ehecuta pa motibo cu esaki a wordo tuma den un periodo cu esaki no por wordo respeta.


text:
K-LIBER
Dancehall Lyrics
Mire muchanan ta gosa ribe dancehall
wak e pekinan ta baila ribe dancehall
Tantu swa ta keda bons ribe robadob style
Ta K-liber ta basha ribe dancehall
Bo ta bula bo ta baila bo ta bons
Ribe rob a dop style
No tin kwenti ziekenfonds
Tur hende ke men nan ta bon segura
E robadop style ta bo basila
Lensu kora, anto papa soda
E gainan di stel ku nan lip kologa
Dancehall style
Tur na Sir Benni Miles
E muchanan ta skake
Ribe robadop style
Awel e roba dop style
Ta kajente kajente
K-liber tin e style
Ku ta bati den bo mente
Pa tur e mucha flaku
Anto e fati boom boom
Tur den e race
Kla pa sake boom boom
Awel sake boom boom
Shake e boom boom
E fiesta ki taj kaba
Den e champagne room
Bons keda bons
Style di bam on the roof
K-liber style tin e style
Nosta dal # 1
Bo ta bula bo ta baila
Bo ta bons bo ta basha basila
Bo ta pasa bon bon
Ribe dancehall style ta k-liber ta basha
Asina pa bo choria e movishon awel bon
Wak e mucha bon bons
Wak e mucha caramelle
Jen di duracell anto nada ku kwerde
Tur ta sexy ke style di kolebru
E swanan ta tembla
Niun no ke jega
Di stel na muraja
Ta loer e bataja
Bin bin djodjo manera Pegasaya
For di prome ma na bo hasie ki bo ke
Awor reibe dancehall mi ta dal bo ku ne
Kusjah Manon
(c) K-Liber
check amazon for Dancehall mp3 download
these lyrics are submitted by BURKUL4


text:
WILLEMSTAD,– Djárason último korte mester a trata vários kaso penal, unda esakinan a keda posponé.
E sospechoso I.B. di 24 aña mester a presentá, unda e no a presentá despues di un fayo di Ministerio Públiko. Esaki despues ku fiskal no a notifiká e sospechoso na tempu, ku e mester presentá na korte pa e tratamentu.
E sospechoso a keda representá pa su abogado mr. Loth, unda e ta keda sospecha di un kaso di ladronisia. Ta trata aki di un kaso di ladronisia ku mester a hòrta Lèptòp, telefòn, televishon i tambe Ipad for di e víktima di fam M.
Esaki a tuma lugá 31 di ougùstùs 2016, unda e sospechoso lo mester a hasi su mes kulpabel di e echo aki. A posponé e kaso pa tempu indefiní, unda lo mester notifiká e sospechoso trempan pa e presentá.


text:
ORANJESTAD(AAN): Recientemente e candidato di AVP Maurits Malmberg a gana un caso cu el a entabla contra Gobierno di Aruba pa motibo cu el a wordo retira. Segun por a compronde, e hoben politico aki durante aña pasa a haya un contrato pa bay traha na Departamento di Labor, y tabata na disposicion di Ministerio di Asuntonan General.
Pero na momento cu Gobierno a cambia, e partnernan nobo a dicidi cu no ta honra e contrato aki. El a cuminsa cu un contrato na Europe House y despues a bay direct pa Ministerio di Asuntonan General.
E prome contrato cu el a haya ta papia cu e ta resorta bou di Ministerio di Asuntonan General, Ciencia, Innovacion y Sostenibilidad den funcion di colaborador den Management di Europe House, y pa duracion di e periodo di Gobernacion di Gabinete Mike Eman II.
Na december ultimo el a haya su contrato di retiro y den esaki a inform’e cu su contrato a vence dia 31 di october, 2017, ora cu e Gobierno anterior a bay. E contrato nobo cu a wordo otorga na dje na Departamento di Labor den seccion di Retiro (DPL), no ta wordo honra door di e Gobierno nobo. Den e mesun carta ta bis’e cu e ta dun’e un luna di pre-aviso y cu e retiro ta bay na vigor pa 31 di januari, 2018.
E demanda di Malmberg tabata pa e wordo poni bek den e fusion di colaborador den seccion di retiro na DAO y pa sigui pague su salario te ora cu e contrato wordo finalisa di un forma legal. Tambe nan a pidi un adelanto, di 109.560 florin, riba e suma di daño y perhuicio, of loke Corte ta considera husto, pa e finalisacion inhusto di e acuerdo laboral.
Corte a bisa cu Gobierno mester mantene su mes na principionan di bon Gobernacion. Hasta si e acuerdo no ta mara na cierto articulo di ley pa esnan cu ta traha cu Gobierno. Pues mester a comporta su mes manera un bon doño di trabou. Corte a bisa cu e demandante door di su ambicionnan politico, ta dificil pa e haya un trabou den sector priva.
No a keda demostra cu Gobierno a tene cuenta cu esaki debidamente y cu den e carta di retiro no a wordo splica pakico e ta wordo kita di trabou. E retiro tampoco a bay compaña pa un oferta di compensacion. Tur esaki ta haci cu e carta di retiro no ta cumpli cu e normanan, y aceptabel.
Teniendo cuenta cu tur e aspectonan ya menciona, a ordena pa tuma den servicio cu forsa retroactivo te cu prome di februari, 2018, te ora cu un que otro wordo dicidi otro den bodemprocedure.
E salario aki no mester wordo paga mas na momento cu Gobierno caba di paga e “afkoopsom” di 27.500 florin. Esaki mester sosode no mas tarda awe, 16 di mei, 2018. Si no haci e pago aki, mester sigui pagu’e e salario te ora cu paga e suma menciona.


text:
Registro di Personal
Descripcion
Segun articulo 30 di Ley di Labor 2013 (Arbeidsverordening 2013) e dunado di trabou ta obliga di entrega e registro di personal na Departamento di Labor (DAO).
E registro di personal ta consisti di tres parti:
- Modelo 1A e personal actual manera registra na december 2017;
- Modelo 1B e necesidad pa personal pa 2018
- Modelo 1Ce necesidad di personal pa cada proyecto
Adhunto por haya e documento y formulario necesario.
E aña aki e unico forma cu por entrega e Registro di Personal ta den e forma digital.
DAO ta haci un peticion pa hinca e datonan den e formulario digital, segun e modelo stipula pa ley y manda nos esaki na e e-mail adres arbeidsmarktonderzoekaruba@gmail.com.
Den caso cu bo compania tin mas sucursal, DAO ta haci un peticion pa yena un formulario cu tur dato di trahado y pa indica cua trahado ta rouleer na bo sucursalnan (trahado cu ta traha na diferente sucursal), door di pone un strea (*) den kolom patras di e kolom No. ariba e formulario digital. Tambe nos kier a informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2018, ta yena nihil ariba modelo 1B y modelo 1C.
DAO lo manda bo via un e-mail un comprobante cu a ricibi bo formulario di Registro di Personal 2017-2018. Tene cuenta c’e comprobante di entrega no ta implica aprobacion d’e Registro di Personal 2017- 2018. DAO ta mantene 6 luna desde fecha di entrega pa por aproba of desaproba e Registro di Personal 2017-2018.
Tene na cuenta cu entrega d’e Registro di personal 2017-2018 ta obligatorio den e periodo di 1 maart te cu 4 mei 2018. Despues di e periodo di entrega aki DAO lo por aplica un sancion administrativo di Awg. 5000,-pa incumplimento cu entrega di e Registro di Personal. Si tin mas pregunta tocante e Registro di personal por tuma contacto cu Sra. Louisetty Croes na 5237722 of via email Louisetty.Croes@aruba.gov.aw of c’un funcionario di Bureau Arbeidsmarktonderzoek na 5237720.
Unda pa pidi'e? / Mas informacion na
Por download e formulario y e instruccionnan tocante e formulario, aki bao:
Kico mi tin di hiba cu mi?
Zie ook


text:
Feria di Papiamento
Diescinco aña pasa, riba dia 21 di mei 2003, Gobierno di Aruba a acepta e decreto di ley di idioma oficial cu a haci Papiamento y Hulandes e idiomanan oficial di Aruba. Dia 19 di mei proximo ta organisando un grandioso “Feria di Papiamento” pa celebra e echo aki, cu Papiamento ta cumpli 15 aña como idioma oficial na Aruba.
Idioma Papiamento
E echo cu Papiamento, idioma materno di 70% di poblacion di Aruba, ta reconoci como idioma oficial, tin un nificacion grandi pa e idioma como tal y pa nos pueblo.
E idioma aki a sobrebibi 300 aña di negligencia y opresion. Kier a elimin’e, a prohibie den scol, e alumno por a haya castigo si e maestro tend’e papia Papiamento, su propio idioma, figura bo. Pero Papiamento a sobrebibi e maltrato ey y ta aworaki mas fuerte cu nunca.
Idioma ta un herencia sumamente balioso cu nos mester proteha, cultiva y pasa pa e generacionnan despues di nos.
Papiamento ta cargado di nos historia y cultura. Papiamento ta e conexion entre e miembronan di comunidad Arubiano.
Feria
Departamento di Enseñansa tin un exposicion di kita sombre na e feria aki den e sala grandi di Fort Zoutman. Tin les y charla cortico cu lo kishiki bo pa haya sa mas di Papiamento.
Y bo sa cu nos tin basta wega di mesa na Papiamento masha interesante mes? Na nos feria tin un seccion caminda bo por hunga e weganan aki. Y bo tin gana di hunga pele, djul, trom, jacks manera temp’i nos tempo?
Si bo kier djis sinta wak cine na Papiamento, esey tambe por. Bin scucha storia den tur sorto di forma y tende nos poetanan declama nan poema. Musica, canto y baile no por falta. Bendemento di buki, presentacion di buki, demostracion di algun artista, artesania. Bo por mira hasta un musical. Nos historia y naturalesa tambe ta haya atencion.
E cushina di ‘The Old Cunucu House’ lo percura pa ningun hende no pasa hamber.
E feria aki ta cubri un area historico cultural di Playa cu ta encera Fort Zoutman, Plaza Juan Chabaya Padu Lampe, parkeo di Censo y e edificio di Cosecha.
Fundacion Lanta Papiamento a haya cooperacion di Departamento di Cultura Aruba, Departamento di Enseñansa, Fundacion Museo Arubiano, Cosecha, Instituto Pedagogico Arubano, Muchila Creativo, Fundacion Promove Cultura, Biblioteca Nacional Aruba, Grupo Corector di Papiamento, Fundacion Rancho, Stimaruba y di masha hopi boluntario.
Nos ta gradici nan tur inmensamente pa nan dedicacion y nan amor pa nos idioma Papiamento.
Nos ta spera un y tur na e feria cultural, educativo y recreativo, pa nos celebra nos Papiamento, diasabra, dia 19 di mei 2018, di 4:00 pa 10:00 or pm.
Pa mas informacion por tuma contacto cu: Fundacion Lanta Papiamento (FLP)


text:
Busca Palabra
Download
Proyecto Scol Multilingual
Encuesta
Bo ta haya cu Aruba, Boneiro y Corsou mester tin un solo ortografia (manera di skirbi) pa Papiamento?
Machika
Publica: 19 di januari 2018
Oranjestad - “Un dia internacional pa Papiamento” Jonathan [Jeon] Thiel a skirbi riba su pagina di facebook dia 19 di januari 2018. Motibo pa esaki tabata e lansamento oficial y mundial di e tema “Machika” den cual Jeon ta colabora cu e conocido J. Balvin di Colombia y Anitta di Brazil. Balvin a estrena e videoclip online y den e prome 24 ora e video a logra no menos di 12 miyon “views” via e plataforma di YouTube.
Wak: [Videoclip oficial]
E tema ta produci pa DJ Chuckie y ChildsPlay.
E prome presentacion publico di “Machika” tabata durante e anual “Calibash Concert” na Staples Center Los Angeles, California dia 20 di januari. Aki Jeon a compaña J. Balvin pa prome biaha riba escenario.
Balvin ta conoci rond mundo danki na su exito "Mi Gente" (2017).
#Machika #Papiamento


text:
Alumnonan di Mon Plaisir Basisschool tambe ta cla pa Shoco sa Spel
Mon Plaisir Basisschool ta preparando su alumnonan pa Aruba su prome Spelling Bee nacional, esta e competencia di deletreo, Shoco sa Spel, organisa pa Fundacion Bon Nochi Drumi bao auspicio di Ministerio di Enseñansa. Docente di klas 6, Murielle Brown ta splica cu e scol a scoge pa participa na e spelling bee despues di un combersacion cu e docente di e otro klas 6 y e cabesante. Como cu e scol ta ricibi diferente invitacion pa actividadnan cu ta rekeri preparacion adecua, manera Mente Inteligente y schoolsport, nan mester scoge tur aña ta cu kico nan por y ta bay participa cu nan muchanan.
Den e caso di Mon Plaisir Basisschool, den klas 5 y 6 ta ofrece lesnan di Papiamento, Ingles y Spaño y di biaha a involucra e maestronan aki pa cu nan participacion. Juffrouw Murielle a keda encarga cu e preparacion pa Hulandes y ta bezig ta train cu e hobennan. Nan ta hopi motiva; nan ta train riba nan mes nacas nan so, pero tambe ta reuni hunto na un cas y den pauze pa train, Juffrouw Murielle a comenta. Como parti di e training siman pasa nan a wak Akeelah and the Bee hunto. E pelicula ta e storia di un mucha muhe di 11 aña cu ta bon den spelling, e ta surpasa tur obstaculo, e ta logra participa na e spelling bee grandi nacional di Merca y ta resulta e ganado.
Jason Gomez, kende ta participa den e categoria Papiamento ta splica cu Juffrouw Desiree Corea ta train cun’e pa 15 minuut durante di les tambe, unda cu e juffrouw ta laga e muchanan den klas scoge e palabranan pa Jason spel den klas. El a bisa cu el a haya tipnan valioso for di e pelicula cu nan a wak, entre otro con pa hala rosea y pa ta tin control ora cu e ta dilanti di un publico grandi. Un otro participante ta Tiffany Bikker y e tambe a gosa di e pelicula. E ta splica cu e ta train hopi, den klas cu ful e klas y na cas tambe, unda cu e ta repasa e palabranan cu su juffrouw a dun’e.
Priscilla de Veer ta un di e alumnonan cu ta preparando tambe y e ta train cu “spellingsborden” cu su juffrouw a cumpra p’e, pero tambe ta traha duro hunto cusu reserve, Janira Yarzagaray. Di su banda, Janira ta splica cu e ta gusta lesa hopi y pues ta train tambe asina. El a agrega cu e storia di Akeelah ta inspir’e, sigur den e sentido cu un mucha por logra tur cos cu e kier. Angele Mac-Jannet di Fundacion Bon Nochi Drumi Dushi ta corda tur hende cu Shoco sa Spel, Aruba su spelling bee ta tuma luga riba diabierna 20 di november, 2015.
Pa involucra tur mucha, e organisadonan a agrega un proyecto di arte na e evento aki, unda cu tur mucha por participa. E tema pa e aña aki ta “Creacion di Palabra” y el a haya un acogida hopi entusiasma di parti di e muchanan. Mac-Jannet ta agrega cu e evento Shoco sa Spel lo ta uno espectacular y e plannan ta pa sigui cun’e como un evento anual.